text:
मीना के कऊनो बखत बिहाव हो जाही. येकर वजा बतावत वो ह कहिथे, “कुछेक महिना पहिली मंय सब्बो बर मुसीबत बन गेंय.” ओकर कुछु हफ्ता बाद मीना के चचेरी बहिनी घलो सब्बो बर हलाकान होय के कारन बन गे, अब ओकर घलो बिहाव तय करे जावत हवय. इहाँ कऊनो नोनी तब ‘मुसीबत’ जइसने बन जाथे जब ओकर महवारी सुरु हो जाथे.
14 बछर के मीना अऊ 13 बछर के सोनू एक ठन खटिया मं बइठे हवंय. बात करतवो मंन एक दूसर ला देखथें, कभू मीना के घर के भूईंय्या ला देखत रहिथे; बिन जान पहिचान ले महवारी के बारे मं बात करे ले ओकर हिचक सफ्फा दिखत रहिस. खोली मं पाछू डहर एक ठन छेरी खूंटा ले बंधे हवय. उत्तर प्रदेश के कोरांव ब्लाक के बैठकवा बस्ती मं जंगली जानवर मन के सेती बहिर नई निकारेंव. वो लोगन मन इही डर ले अपन नानकन घर के भीतरीच मं वोला रखथें.
ये नोनी मन ला बस अभिचे-अभिचे महवारी के बारे मं जाने समझे ला सुरु करे हवंय, जऊन ला वो मन सरम के बात समझथें, अऊ येकर ले जुरे डर ला वो मन अपन दाई-ददा ले सीखे हवंय. एक बेर नोनी के सयानी हो जय के बाद ओ ला संभाल के रखे अऊ बिहाव ले पहिली गरभ ले होय के डर ले, प्रयागराज (पहिली इलाहबाद के नांव ले जाने जावत रहिस) के ये बस्ती के लोगन मन अपन नोनी मन के बिहाव बनेच नान उमर (इहाँ तक ले के 12 बछर के उमर मं घलो) मं तय कर देथें.
मीना के दाई 27 बछर के रानी, जेकर खुदेच के बिहाव कम उमर मं होय रहिस अऊ 15 बछर के उमर मं महतारी बन गे रहिस, सवाल करे जइसने वो ह कहिथे, हमन कइसने अपन बेटी मन ला संभाले रख सकबो, जब वो मन अतक बड़े हो गे हवंय के लइका जनम करे सकंय? सोनू के दाई चंपा, जेकर घलो उमर 27 बछर के आसपास के हवय, कहिथे के ओकर बेटी के उमर 13 बछर के रहिस जब ओकर बिहाव हो गे रहिस. हमर तीर संकलाय सब्बो 6 माइलोगन मन के कहना रहिस के ये बस्ती मं 13-14 बछर के उमर मं नोनी मन के बिहाव एके ठन बात नई नियम जइसने हवय. रानी कहिथे, “हमर गाँव कऊनो दूसर जुग मं रहत हवय. हमर करा कऊनो रद्दा नई ये. हमन मजबूर हवन.”
उत्तर प्रदेश, मध्य प्रदेश, राजस्थान, बिहार, अऊ छत्तीसगढ़ के कतको जिला मन मं लइका बिहाव भारी आम बात आय. 2015 के बछर मं इंटरनेशनल सेंटर फ़ॉर रिसर्च ऑन वूमेन अऊ यूनिसेफ़ के मिलके जिला स्तर मं करे गे अध्ययन मं कहे गे हवय, “ये राज मन के करीबन दू तिहाई जिला मन मं पचास फीसदी ले जियादा माईलोगन मन के बिहाव 18 बछर के उमर ले पहिली हो गे रहिस.”
बाल विवाह निषेध अधिनियम, 2006 ह अइसने बिहाव के मनाही करथे, गर नोनी के उमर 18 अऊ बाबू के उमर 21 बछर ले कम होय. अइसने बिहाव करवाय धन येकर परचार करे ले दू बछर के कड़ा कैद अऊ एक लाख रूपिया तक के जुरमाना के बेवस्था हवय.
ये गाँव के आंगनबाड़ी कार्यकर्ता, 47 बछर के निर्मला देवी, कहिथें, “कऊनो गैरकानूनी काम के सेती धरे जाय के सुवालेच नई उठय. काबर मामला तय करे सेती जनम प्रमानपत्रेच नई रहय. ओकर कहना सही आय. राष्ट्रीय परिवार स्वास्थ्य सर्वेक्षण (एनएफएचएस-4 , 2015 -16) के मुताबिक, उत्तर प्रदेश के देहात इलाका मं करीबन 42 फीसदी लइका मन के जनम पंजीकरन ह कराय नई जावय. प्रयागराज जिला सेती ये आंकड़ा अऊ घलो जियादा 57 फीसदी हवय.
वो ह बतावत जाथें, “लोगन मन अस्पताल नई जाय सकंय. येकर पहिली हमन सिरिफ एक फोन करत रहेन अऊ कोरांव के सामुदायिक स्वास्थ्य केंद्र (सीएचसी) ले एंबुलेंस बला लेवत रहेन, जऊन ह इहाँ ले 10 कोस दूरिहा हवय.फेर अब हमन ला एक मोबाइल ऐप (108) ला बऊरे परथे, जेकर बर 4 जी इंटरनेट घलो चाही. फेर इहाँ नेटवर्क इच नई रहय अऊ जचकी सेती सीएचसी ले संपर्क नई करे सकन.” दूसर भाखा मं कहन त ये ऐप ह अऊ जी के जंजाल बन गे हवय, पहिली भारी खराब हालत होगे हवय.
एक अइसने देश जिहां सोनू अऊ मीना जइसने हरेक बछर 15 बछर के नोनी मन लइका दुल्हिन बनथें, उहाँ सिरिफ कानून ले परिवार समाज ले ये रिवाज ला माने ले रोके नई सखाय. एनएफ़एचएस 4 के मुताबिक, उत्तर प्रदेश मं हर पांच मेर ले एक अऊरत लइका दुल्हिन आय.
30 बछर के सुनीता देवी पटेल, बैठकवा अऊ ओकर तीर के बस्ती मन मं आशा कार्यकर्ता हवंय. वो ह बताथे के जब वो ह ये बस्ती मन मं परिवार मन ले बात करके कोसिस करथे, त लोगन मन वोला “भगा देते हैं,” वो ह कहिथे “मंय वो मन ले नोनी मन के बड़े होय तक ले रुके सेती कहिथों. मंय वो मन ले कहिथों के कम उमर मं गरभ धरे खतरनाक हवय. वो लोगन मन मोर बात नई सुनंय अऊ मोला उहाँ ले चले जाय ला कहिथें. एक महिना बाद मंय उहाँ दुबारा जाथों, त नोनी मन के बिहाव हो गे रथे!”
फेर परिवार मन के चिंता करे के अपन कारन हवय.मीना के दाई रानी कहिथे, “घर मं पखाना नई ये. ओकर सेती ये मन खेत मं जाथें, जऊन ह इहाँ ले 50 से 100 मीटर दूरिहा हवय. हमन ला ये चिंता बने रहिथे के ओमन संग कुछु गलत झन हो जावय.” वो ह बीते बछर हाथरस मं ऊंच जात के मरद मन के 19 बछर के दलित नोनी संग बलात्कार अऊ हतिया ला सुरता करत कहिथे, “हमन ला हाथरस के डर हमेसा हवय.”
जिला मुख्यालय कोरांव ले बैठकवा डहर 10 कोस के लंबा सुन्ना सड़क जंगल अऊ खेत ले होवत जाथे.मंझा मं करीबन दू कोस के रद्दा जंगल अऊ कतको डोंगरी डहर ले होके जाथे, जेन ह सुन्ना अऊ खतरा ले भरे हवय. इहाँ के लोगन मन कहिथें के वो मन कतको बेर झाड़ी मन मं गोली लगे सरे गले कतको लाश ला उहाँ देखे हवंय. लोगन मन के कहना हवय के उहाँ एक पुलिस चौकी के जरूरत हवय अऊ संग मं बढ़िया सड़क घलो. बरसात के सीजन मं तीर-तखार के 30 गांव अब तक ले बूड़ जाथें, कई बेर त हफ्तों तक ले ऊहां पानी भरे रहिथे.
बस्ती के चरों डहर विंध्याचल के नान अऊ भुरुवा सुक्खा परे डोंगरी मन हवंय, जेकर तिर-तखार मं कांटेदार झाड़ी लगे हवंय अऊ जेन ह मध्यप्रदेश के संग लगे सरहद के चिन्हारी करथें. अधकच्चा सड़क ले कोल मन के झोपड़ी मन ले लगे हवंय अऊ तीर के खेत ओबीसी परिवार (जेकर सिरिफ कुछेक हिस्सा दलित मन के आय) मन के हवंय, जऊन ह सड़क के दूनो डहर बगरे हवय.
ये गाँव के बासिंदा अऊ कोल समाज के करीबन 500 दलित परिवार अऊ ओबीसी समाज के करीबन 20 परिवार के आगू सबले बड़े समस्या वो मन के डर हवय. चिंता मं परे रानी ह कहिथे, “कुछेक महिना पहिली, हमर एक झिन नोनी गांव ले जावत रहिस अऊ कुछु (अगड़ा जात) टूरा मन अपन फटफटी मं जबरदस्ती बइठा लीन. वो ह चलत फटफटी ले कूद के अपन ला कइसने करके बचाइस अऊ भाग के घर आगे.”
12 जून, 2021 मं 14 बछर के कोल नोनी लापता होगे, जऊन ला अभू तक ले खोजे नई जाय सके हवय. ओकर परिवार के कहना हवय के वो मन एफ़आईआर दरज कराय रहिन, फेर वो मन ओकर नकल हमन ला दिखाय नई चाहत रहिन. वो मन ये बात ला बगराय नई चाहत रहिन अऊ पुलिस वाला मन ला घलो नराज करे नई चाहत रहिन, जेकर बारे मं दीगर लोगन मन के कहना हवय के पुलिस घटना के दू हफ्ता बीते जाँच करे आय रहिस.
निर्मला देवी दबे अवाज मं कहिथे, “हमन त नान हैसियत के गरीब लोगन हवन. तुमन हमन ला बतावव के पुलिस ला हमर फिकर हवय? काय लोगन मन ला हमर परवाह हवय? हमन (बलात्कार अऊ अगवा के) डर मं जीवत हवन.”
निर्मला, खुद कोल समाज के आंय, वो ह गाँव के गिने चुने लोगन मन ले एक झिन आय जऊन ह बीए करे हवय. वो ह बिहाव के बाद ये डिग्री हासिल करे रहिस.ओकर घरवाला मुरारीलाल एक किसान आंय. वो चार पढ़े-लिखे बाबू के महतारी हवय, जऊन मन ला अपन कमाई ला मिर्जापुर जिला के ड्रमंडगंज इलाका के एक निजी इस्कूल मं पढ़ाय हवय, अपन दबे हँसी संग बताथे, मंय तीसर ल इ का के जनम के बादेच अपन घर ले बहिर निकर पायेंव. मंय अपन लइका मन ला पढ़ाय ला चाहत रहेंव, इही मोर आगू जाय के ताकत रहिस.” निर्मला अब अपन बहू श्रीदेवी के सहायक नर्स दाई (एएनएम) के पढ़ई अऊ ट्रेनिंग मं मदद करत हवय. श्रीदेवी जब 18 बछर के रहिस, तब ओकर बिहाव निर्मला के बेटा संग होय रहिस.
फेर गाँव के दीगर दाई ददा भारी डेराय हवंय. राष्ट्रीय अपराध रिकॉर्ड ब्यूरो के मुताबिक, उत्तरप्रदेश मं 2019 मं माइलोगन मन ऊपर होय जुरुम के 59,853 मामला दरज करे गे. येकर मतलब आय के अऊसत रोजाना 164 जुरुम. ये मं नाबालिग लइका. बालिग माइलोगन ले बलात्कार, अगवा अऊ मानव तस्करी के मामला सामिल हवय.
सोनू अऊ मीना के चचेरा भाई मिथिलेश कहिथे, “जब नोनी मन ऊपर (मरद मन) नजर रखे जाय लगथे, त वोला बंचा के रखे मुस्किल हो जाथे. इहाँ के दलित मन के सिरिफ एके चाह हवय : अपन नांव अऊ अपन इज्जत बचाके रखे. अपन नोनी मनके जल्दी बिहाव करे ह येकर उपाय हवय.”
मिथिलेश जब ईंटा भट्ठा धन रेती कोड़े ला बहिर जाथे, त वो ला अपन 9 बछर के बाबू अऊ 8 बछर के नोनी ला गाँव मं छोड़ के जाय ला परथे, जेकर सुरच्छा सेती भारी चिंता मं रथे.
महिना भर के ओकर आमदनी 5,000 रूपिया होथे, ये मं ओकर घरवाली के जलावन लकरी बेचे अऊ फसल लुवई के मजूरी घलो हवय. ओकर बस्ती मं खेती करे नई जाय सकय. मिथिलेश बताथे, “हमन कऊनो फसल नई कमाय सकन काबर जंगली जानवर मन सब्बो ला खा जाथें. इहाँ तक ले के बरहा मन हमर अंगना मं आ जाथें, काबर हमन जंगल के तीर मं रहिथन.”
2011 के जनगणना के मुताबिक, देवघाट (ये गांव के भीतरी मं बैठकवा बस्ती आथे) के करीबन 61 फीसदी अबादी खेत मजूर, घरेलू कारखाना, अऊ दीगर काम मं लगे हवय. मिथिलेश बताथे, “हरेक घर ले एक ले जियादा मइनखे नऊकरी सेती बहिर दूसर सहर मं जाथे.” वो ह कहिथे, वो मन नऊकरी खोजे सेती इलाहाबाद, सूरत, अऊ मुंबई जाथें, ईट भट्ठा धन दीगर रोजी मजूरी करथें अऊ मजूरी करीबन 200 रूपिया कमाथें.
डॉक्टर योगेश चंद्र श्रीवास्तव के कहना हवय, “कोरांव, प्रयागराज के सब्बो 21 ब्लाक मं सबले जियादा कोंटा मं परे कस हवय.” योगेश, प्रयागराज मं सैम हिगिनबॉटम कृषि, प्रौद्योगिकी, अऊ विज्ञान विश्वविद्यालय मं वैज्ञानिक हवंय अऊ ये डहर बीते 25 बछर ले काम करत हवंय. वो ह बताथें, “जिला के कुल आंकड़ा इहाँ के वास्तविक हालत ला नई बतायेंव. तुमन कऊनो किसिम ले तौल के देखलो, चाहे वो ह फसल उगाय ले लेके इस्कूल नई जाय के मुद्दा होय धन फेर सस्ता मजूरी सेती बहिर जाय ले लेके गरीबी. लइका बिहाव धन लइका मौत के मुद्दा होवय. खासतऊर ले कोरांव मं कऊनो बिकास नई होय हवय.”
बिहाव होय जाय के बाद सोनू अऊ मीना अपन घरवाला संग चले जाहीं, जऊन मन इहाँ ले 3 कोस दूरिहा गाँव मं रहिथें. सोनू कहिथे, “मंय ओकर ले (दूल्हा) अब तक ले मिले नई यों. फेर एक बेर अपन कका के मोबाइल मं ओकर फोटू देखे रहेंव. मंय ओकर ले अक्सर गोठियात रहिथों. वो ह मोर ले कुछु बछर बड़े, करीबन 15 बछर के हवय अऊ सूरत मं एक ढाबा मं काम करथे.”
जनवरी के ये महिना मं बैठकवा सरकारी माध्यमिक इस्कूल मं, नोनी मन ला सैनिटरी नैपकिन के संगे संग एक साबुन अऊ तौलिया मुफत मं बांटे गे रहिस, अऊ येला छोड़ एक ठन संस्था ह उहाँ इस्कूल के नोनी मन ला महवारी बखत साफ-सफई के तरीका सिखाय वीडियो घलो देखाइस. येकरे संगेच केंद्र सरकार के किशोरी सुरक्षा योजना के तहत कच्छा 6 ले कच्छा 12 के किशोर नोनी मन ला मुफत मं सैनिटरी नैपकिन देय ला हवय. प्रदेश मं ये कार्यक्रम की शुरुआत 2015 मं वो बखत के मुख्यमंत्री अखिलेश यादव करे रहिन.
फेर अब सोनू अऊ मीना इस्कूल नई जावंय. सोनू बताथे, “हमन इस्कूल नई जावन, येकरे सेती हमन ला ये सब पता नई ये.” दूनो ला बने लगतिस, गर वो मन ला मुफत मं सैनिटरी नैपकिन मिलतिस. वो मन महवारी बखत कपड़ा बऊरथें.
भलेच वो मन के बिहाव होय ला हवय, फेर दूनो नोनी ला देह संबंध, गरभ अऊ इहाँ तक ले महवारी ले जुरे साफ सफई के बारे मं कुछु जानकारी नई ये. सोनू दबे अवाज मं कहिथे, “मोर दाई ह मोला खीस के मंय भऊजी (चचेरा भाई के घरवाली) ले येकर बारे मं पूछ लों. मोर भऊजी ह मोला कहे हवय के अब ले मंय (घर के) कऊनो मरद के बगल मं न सुतंव, नई त भारी मुसीबत हो जाही.” तीन बेटी के परिवार मं सबले बड़े बेटी सोनू के पढ़ई कच्छा 2 के बाद लेच छूट गे रहिस. जब वो ह सिरिफ 7 बछर के रहिस, त छोटे बहिनी मन ला संभाले के जिम्मेवारी सेती वो ला इस्कूल छोरे ला परिस.
येकर बाद वो ह अपन दाई चंपा के संग खेत मं बूता करे जाय ला धरिस, अऊ बाद मं अपन घर के पाछू जंगल मं जलावन लकरी बीने लगिस. ये लकरी ले कुछु ला अपन घर मं बऊरथें अऊ कुछु ला बेंच देथें. दू दिन के मिहनत ले इहां के माई लोगन मन 200 रूपिया के जलावन संकेल लेथें. मीना के दाई रानी कहिथे, ये प इसा ले हमन कुछु दिन सेती नून-तेल बिसो लेथन. सोनू अपन परिवार के 8-10 छेरी ला चराय मं घलो मदद करथे. ये बूता मन ला छोड़ वो ह अपन दाई ला रांधे अऊ घर के दूसर बूता मं मदद घलो करथे.
सोनू अऊ मीना के दाई-ददा खेत मजूर आंय. जिहां माइलोगन सेती रोजी मजूरी 150 रुपिया हवय, उहिंचे मरद सेती 200 रूपिया हवय. वो घलो तब जब वो मं ला बूता मिल जाय, यानि महिना मं 10 ले 12 दिन काम. अतका बूता घलो वो मन ला हमेसा नई मिलय. सोनू के ददा रामस्वरूप तीर के इलाका, सहर मन मं, इहाँ तक ले के प्रयागराज मं बूता खोजे ला जावत रहिस, फेर साल 2020 मं वोला टीबी हो गीस अऊ ओकर फऊत हो गे.
चंपा कहिथे, “हमन ओकर इलाज मं करीबन 20,000 रूपिया खरचा करेन, मोला परिवार के दूसर लोगन अऊ दीगर लोगन ले करजा लेगे ला परिस.” वो ह अपन खोली मं बंधाय नान कन छेरी डहर आरो करत बताथे, “ओकर हालत अऊ खराब होवत गीस अऊ हमन ला ओकर इलाज बर अऊ पइसा के दरकार रहिस, त मोला दू ले ढाई हजार रूपिया एक छेरी के हिसाब ले बेचे ला परिस. हमन सिरिफ येला अपन तीर रखेन.”
सोनू दबे अवाज मं बताथे, “मोर ददा के गुजरे बाद ले मोर दाई ह मोर बिहाव के बात करे लगिस.” ओकर हाथ के मेहँदी अब छूटे ला लगे हवय
सोनू अऊ मीना के दाई, चंपा अऊ रानी, आपस मं बहिनी आंय, जऊन मन के बिहाव दू भाई मन ले होय रहिस. ओकर एके परिवार के कुल एक कोरो पांच लोगन मन, 2017 मं प्रधानमंत्री आवास योजना के तहत बने कुछु खोली के घर मं रहिथें, दीवार कच्चा हवय अऊ छत सीमेंट के बने हवय. ओकर जुन्ना घर माटी अऊ खदर के बने हवय, जिहां वो मन रांधथें, अऊ घर के कुछु लोगन मन रतिहा मं उहाँ सुतथें. ओकर जुन्ना घर ये खोली के ठीक पाछू मं हवय.
दूनो चचेरी बहिनी मन मं मीना पहिली रहिया, जेकर महवारी सुरु होईस, जेकर सेती वो मन ओकर बर अइसने टूरा खोजे हवंय, जेकर एक भाई घलो हवय. मीना के संगे संग सोनू सेती उही घर मं रिस्ता पक्का कर दे गे हवय, जेन ह ओकर महतारी मन सेती राहत के बात आय.
मीना अपन परिवार मं सबले बड़े आय, अऊ ओकर दू झिन बहिनी अऊ एक भाई हवय. जब वो ह कच्छा सात मं रहिस, त ओकर पढ़ई छुट गे. ओकर इस्कूल छूटे बछर भर ले जियादा हो गे हवय. वो ह बताथे, “मोर पेट पिरावत रहय, मंय दिन भर सुते रहंव. मोर दाई खेत मं रहय अऊ ददा मजूरी करे कोरांव जावत रहिस. कऊनो मोला इस्कूल जाय ला नई कहेंव, येकरे सेती मंय नई गेंय.” बाद मं पता चलिस के वोला पथरी रहिस, फेर ओकर इलाज भारी खरचा वाला रहिस. ओकर सेती 10 कोस दूरिहा जिला मुख्यालय जाय ला परय, त ओकर इलाज बंद कर देय गीस. अऊ येकरे संगेच मं ओकर पढ़ई घलो बंद हो गे.
वोकर अब घलो कभू-कभार पेट पिराथे.
अपन छोट-मोट आमदनी ले अधिकतर कोल परिवार अपन बेटी मन के बिहाव सेती पइसा बचाय के कोसिस करथें. रानी बताथे, “हमन ओकर बिहाव सेती करीबन 10 हजार रूपिया जमा करे हवन. हमन ला 100-150 लोगन मन सेती पूरी, सब्जी अऊ मिठाई के इंतजाम करेच ला परही.” वो मन सोचे हवंय के वो मन एके दिन दूनो भाई ले ये दूनो बहिनी के बिहाव कर दिहीं.
ओकर घरवाला मन के बेस्वास हवय के येकर ले वो मन अपन जिम्मेवारी पूरा कर दिहीं अऊ नोनी मन घलो अपन बचपना ले आगू चले जाहीं. सोनू अऊ मीना बिहाव ला लेके अपन कुछु अऊ सोचे हवंय, जेन ह वो मन के हालत अऊ समाज के असर लेच जन्मे हवय. वो मन कहिथें, “कम रांधे ला परही. हमन त अब एक दिक्कत हवन.”
दूनो चचेरी बहिनी मन मं मीना पहिली रहिया, जेकर महवारी सुरु होईस, जेकर सेती वो मन ओकर बर अइसने टूरा खोजे हवंय, जेकर एक भाई घलो हवय. मीना के संगे संग सोनू सेती उही घर मं रिस्ता पक्का कर दे गे हवय
यूनिसेफ़ के मुताबिक, लइका बिहाव के चलते जवान नोनी मन के जिनगी, गरभ धरे अऊ जचकी के बखत होय सेहत के समस्या सेती खतरा मं पर जाथे. आशा कार्यकर्ता सुनीता देवी महतारी बनेइय्या माईलोगन मन के सेहत ले जुरे प्रोटोकॉल डहर आरो करत कहिथे के कम उमर मं बिहाव होय के सेती, “ओकर खून मं आयरन के जांच करे धन वोला फ़ोलिक एसिड खवाय के संभावना कम होथे.” बात ये आय के उत्तरप्रदेश के देहात इलाका मन मं महतारी बनेइय्या सिरिफ 22 फीसदी नोनी मन जचकी के बखत कऊनो किसिम के इलाज के सुविधा हासिल कर पाथें. ये आंकड़ा पूरा देश मं कऊनो राज ले घलो कमती हवय.
स्वास्थ्य अऊ परिवार कल्याण मंत्रालय के हाल के रपट मं ये आंकड़ा आगू मं आय हवय. रपट के मुताबिक, उत्तर प्रदेश के 15 ले 49 बछर उमर के आधा ले जियादा माईलोगन मन मं खून के कमी हवय. जेकर ले गरभ के बखत ओकर अऊ ओकर लइका के सेहत खतरा मं रहिथे, येकर छोड़, देहात उत्तर प्रदेश के पांच बछर के छोटे 49 फीसदी लइका मन कमजोर हवंय अऊ 62 फीसदी लइका मं खून के कमी हवय. इहाँ ले वो मन के खराब सेहत के भंवर मं फंसे सुरु हो जाथे.
सुनीता बताथे, “नोनी मन के पोसन ऊपर धियान ककरो चेत मं नई ये. मंय देखे हवंव के बिहाव तय होय जाय के बाद वो अपन नोनी मन ला गोरस देय ला बंद कर देथें, काबर वो मन ला लगथे के ये त जवेइय्या आय, वो मन हरेक तरीका ले बचाय के कोसिस करथें, काबर ये वो मन के मजबूरी घलो आय.”
फेर,रानी अऊ चंपा के दिमाग ये बखत कऊनो दूसर डहर लगे रहिस.
रानी कहिथे, “हमन ला चिंता धरे हवय के हमन जऊन पइसा बचा के रखे हवन वो ह कहूं बिहाव ले पहिली चोरी झन हो जावय. लोगन मन जानथें के हमर करा नगदी हवय. येकर छोड़, मोला करीबन 50,000 रूपिया करजा घलो ले ला परही.” येकरे संग वोकर बेस्वास हवय के ओकर ऊपर आय “ ‘दिक्कत’ सिरा जाही.”
रिपोर्टर, इलाहाबाद के 'सैम हिगिनबॉटम कृषि, प्रौद्योगिकी, एवं विज्ञान विश्वविद्यालय' मं एक्सटेंशन सर्विसेज़ के डायरेक्टर, प्रोफ़ेसर आरिफ़ ए ब्रॉडवे ला ओकर कीमती मदद अऊ जानकरी देय सेती अभार जतावत हवय.
ये कहिनी मं कुछेक लोगन मन के नांव सुरच्छा सेती बदल देय गे हवय.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट 'पापुलेशन फ़ाउंडेशन ऑफ़ इंडिया' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


c: text/html

text:
धमतरी। अपन पालतू जानवर मन ल काला लगाव नइ होथे, पर कभु-कभु जादा लगाव भारी पड़ जाथे। दू जानवर के आपस म झगड़ा एक मामूली बात हे पर कइसे हो अगर जानवर मन के झगड़ा म उंखर मालिक भिड़ जाय। अइसने ही एक दिलचस्प मामला आगू आइस हे छूही सलोनी गांव म कुकुर अउ मुरगी के झगड़ा म दूनों मालिक के बीच जमके मारपीट होइस। जेमा मुरगी के मालिक घायल होगे। एखर ले पहिली ये दूनों कभु दुश्मन नइ रहिन हे। लेकिन आज इन दूनों ल कुकुर अउ मुरगी के झगड़ा ह दुश्मन बना दिस। अइसे दुश्मन के मुरगी मालिक ल कुकिर के मालिक ह लात-घूसा मन ले अतका पीटिस दिस कि ओला जिला अस्पताल म भरती कराए बर पड़िस हे। दरअसल कहानी कुछु अइसे हे कि, संतराम के पालतू कुकुर ह कोमल निषाद के मुरगी ल नोंच के घायल कर दिस हे। जेखर बाद कोमल अपन मुरगी के शरीर म जख्म देखके आगबगूला होगे। जब ओला ये पता चलिस कि मुरगी के ये हालत बर संतराम के कुकुर जुम्मेदार हे तो ओह बिना कुछु सोचे-समझे संतराम के कुकुर ल अतका पीटिस कि ओखर मउत होगे।
कुकुर एउ मुरगी के झगड़ा म बनगे दूनों झन दुश्मन
धमतरी। अपन पालतू जानवर मन ल काला लगाव नइ होथे, पर कभु-कभु जादा लगाव भारी पड़ जाथे। दू जानवर के आपस म झगड़ा एक मामूली बात हे पर कइसे हो अगर जानवर मन के झगड़ा म उंखर मालिक भिड़ जाय। अइसने ही एक दिलचस्प मामला आगू आइस हे छूही सलोनी गांव म कुकुर अउ मुरगी […]

robotstxt: allowed

filter: keep


text:
रायपुर। अवइया बिधानसभा चुनई म युवा मन ल टिकिट दे के बात म सीएम रमन ह अनोखा अंदाज म जवाब दिस। दिल्ली जाए ले पहिली मुख्यमंत्री ह कहिस कि बीजेपी म 70 फीसदी बिधायक युवा हे, अऊ मोर अलावा काकरो भी बाल सफेद नइ होय हे। एयरपोर्ट म सीएम रमन ये बात के जवाब देत रिहिस कि अवइया चुनई म कांग्रेस युवा मन ल मउका देत हे। एकर उपर ओहर चुटकी लेत ये जवाब ल दिस।
सीएम रमन काबर कहिस अइसन- मोर अलावा काकरो बाल सफेद नइ होय हे
रायपुर। अवइया बिधानसभा चुनई म युवा मन ल टिकिट दे के बात म सीएम रमन ह अनोखा अंदाज म जवाब दिस। दिल्ली जाए ले पहिली मुख्यमंत्री ह कहिस कि बीजेपी म 70 फीसदी बिधायक युवा हे, अऊ मोर अलावा काकरो भी बाल सफेद नइ होय हे। एयरपोर्ट म सीएम रमन ये बात के जवाब देत […]


text:
कोरबा । जिला म चलत रेत के अवैध खनन अऊ माफिया मन के संग खाकी के गठजोड़ के खुलासा के बाद ग्राम पंचायत धवईपुर के बंद पड़े रेत घाट म माइनिंग बिभाग ह छापामार कार्रवाई करके 3 ट्रैक्टर ल जब्त करिस हे। उहें माइनिंग बिभाग के कार्रवाई देखे के कई ट्रैक्टर चालक मउका म ही गाड़ी छोड़के भाग गिन। माइनिंग बिभाग के कार्रवाई के बाद जिहां अवैध रेत खनन करइया मन म हड़कंप मच गए हे, त उहें कटघोरा पुलिस उपर रेत माफिया मन ले पइसा लेके अवैध रेत परिवहन कराए जे के गंभीर आरोप घलो लगे हे। जेकर उपर पुलिस बिभाग के अधिकारी जांच के बाद दोसि मन के खिलाफ कड़ा कार्रवाई करे के बात कहत हे।
बंद पड़े रेत घाट म माइनिंग बिभाग ह छापामार कार्रवाई
कोरबा । जिला म चलत रेत के अवैध खनन अऊ माफिया मन के संग खाकी के गठजोड़ के खुलासा के बाद ग्राम पंचायत धवईपुर के बंद पड़े रेत घाट म माइनिंग बिभाग ह छापामार कार्रवाई करके 3 ट्रैक्टर ल जब्त करिस हे। उहें माइनिंग बिभाग के कार्रवाई देखे के कई ट्रैक्टर चालक मउका म ही […]
Related Posts
Nothing found!
It looks like nothing was found here!


text:
सुधारू बुधारू के गोठ (छत्तीसगढ़ी व्यंग्य)
बुधारू ह गांव के गौंटिया के दमाद के भई के बिहाव म जाय बर फटफटी ल पोछत राहे।सुधारू ओही बखत आ धमकिस।
अऊ बुधारू ल कहिस -“कइसे मितान!तोर फूफू सास के नोनी ल अमराय बर (कन्या विदाई ) जात हस का जी।”
बुधारू कहिस -“लगन के तारीक ह एके ठन हे मितान ।फुफा के समधी ह सादा व्यवस्था करे हे अऊ गौंटिया के दमाद ह आज रंगीन व्यवस्था करे हे।अऊ बिहाव म मोला रोना-धोना बिलकुल पसंद नईये।तिकर पाय आज रंगीन प्रोग्राम बन गय हावे “
बुधारू के गोठ सुनके सुधारू ह असल बात ल समझ गय रहिस कि आजकल रिश्ता-नता के अहमियत ले जादा बिहाव म खानापीना के व्यवस्था म वजन रईथे ।
(लिखैय्या :- मनी भाई )


text:
रायपुर। छत्तीसगढ़ के सबो पंचायत मन म सोशल ऑडिट के कार्य शुरू होही। राज्य सरकार ह एला लेके पूरा तैयारी शुरू कर दे हे। प्रदेश के 10971 ग्राम पंचायत मन म ये ऑडिट होही। सबो पंचायत मन म होवइया सोशल ऑडिट बर 19 करोड़ 55 लाख 41 हजार रुपिया के प्रस्ताव राज्य सरकार ह बनाके केन्द्र सरकार ल भेज दिस हे। सामाजिक अंकेक्षण विभाग ह ये लक्ष्य निर्धारित करे हे। सोशल ऑडिट विषय म मुख्य सचिव अजय सिंह ह अधिकारी मन के संग के विशेष बैठक लीस हे। ग्राम पंचायत मन के सोशल ऑडिट म पंचायत मंत्री अजय चंद्राकर ह कहिन कि सोशल ऑडिट ले सरकार के योजना मन के लोगन मन उपर कतना प्रभाव पड़त हे, येखर बारे म जानकारी मिलथे।
पंचायत मन म शुरू होही सोशल ऑडिट
रायपुर। छत्तीसगढ़ के सबो पंचायत मन म सोशल ऑडिट के कार्य शुरू होही। राज्य सरकार ह एला लेके पूरा तैयारी शुरू कर दे हे। प्रदेश के 10971 ग्राम पंचायत मन म ये ऑडिट होही। सबो पंचायत मन म होवइया सोशल ऑडिट बर 19 करोड़ 55 लाख 41 हजार रुपिया के प्रस्ताव राज्य सरकार ह बनाके […]


text:
तरुण कौशिक, संपादक
छत्तीसगढ़ ही नई बल्कि पूरा देस बर घर- घर तिरंगा, हर घर तिरंगा फहराए ले हर घर म एक जवान ह सैनिक बनेच के सपना देखे हवै अउ ए सरकारी आयोजन ले आज हमर देस बर शहीद होईया जवान मन ल सच्चे मन से श्रद्धाजंलि मिलिस हे।
हमर परदेस अउ देस म पहिली पईत आजादी के तिहार म हर घर तिरंगा फहराए गईस ,जेखर से आज हमर देस ह विश्व म एक अउ नवा इतिहास रचिस हे । निश्चित रुप ले हम सबो ल हर दिन तिरंगा फहरा के हमर भारत देस ल आजादी दिलावाईया अऊ हमर देस – परदेस के सुरक्षा म शहीद होए जवान मन ल सबो लोगन ह अपन घर म तिरंगा फहरा के श्रद्धाजंलि दिस बल्कि आज सरकार के ए आयोजन से जवान मन ल हौंसला मिलत हे । आज हमन हमर देस – परदेस के सुरक्षा ल लेके शहीद होए जवान मन ल घलोक भूलागे हन फेर आज घरों – घर तिरंगा फहराए से आज हमन जवान, सैनिक मन के हौंसला बढ़ाए के काम करे हन। हमन ल अब अपन घर – दूवारी म हर रोज तिरंगा फहराए के जरुरत हे अऊ संगे संग तिरंगा के सम्मान घलोक बनाए बर अपन आप ल तैयार करे ल पडही। निश्चित रुप ले घर – घर तिरंगा अउ छत्तीसगढ़ राज म आजादी के महोत्सव बर कांग्रेसी मन के पदयात्रा ल राजनीति से ऊपर उठ के आजादी के महोत्सव, भारत जोड़ों अभियान म हम सबो ल सामिल होना चाही। आईसन अभियान से हमर जवान मन ल हौंसला मिलत हे , अउ घर-घर म एक लईका ह देस – परदेस के सेवा करे बर ओखर अंतरास म देस भक्ति जगे लगिस अउ अब लईका मन खुद ल आर्मी म जाए बर तैयार करे लगिस । निश्चित रुप ले आज हमर देस ल आजाद होए 75 साल होके फेर आज तक आईसन आयोजन नई होए रहिस ।आज ए आयोजन से हमर परदेस- देस वासी मन सबो डहर से खुद ल देस भक्ति म डूबाके देस भक्ति के गंगा म स्नान करिस ,धन्यवाद सरकार ल जऊन शहीद मन के सम्मान बर घर- घर तिरंगा फहराए के निर्णय लेके सबो के दिल म देस भक्ति जगाईस..!


text:
सुखिया देवी सुरता करत कहिथें के बिहार के वैशाली जिला मुख्यालय के प्राथमिक स्वास्थ्य केंद्र (पीएचसी) मं ओकर अऊ ओकर बहू कुसुम के संग कइसने बेवहार करेगे रहिस, “वो मन कहे रहिन लइका गरभेच मं मर गे हवय. हमन भारी डेरा गे रहेन. ओकर बाद हमन ला जाय ला कहिन अऊ कहिन के जिहाँ चाहो उहाँ ले जाव. तब मंय अपन बहू ला सहर के एक निजी डॉक्टर तीर ला जाय के फइसला करेंव.”
62 बछर के खेत मजूर बिहनिया करीबन 10 बजे अपन एक दिन के पोती ला टीका लगवाय सेती कोरा मं धरे पीएचसी के लगे कतार मं ठाढ़े अगोरत हवय.
सुखिया के 28 बछर के बहू ला जब जचकी के पीरा उठे ला धरिस, त वो ह वोला वैशाली के पीएचसी ले के पहुंचिस. इहाँ एक झिन अटेंडेंट (सहायक) ह वो मन ला बताइस के लइका मरगे हवय, ये बात ले दूनो भारी डेरा गीन, अऊ सुखिया अऊ कुसुम एक ठन ऑटो रिक्शा ले करीबन 5 कोस दूरिहा अपन गाँव (गाँव के जिकर नई करे के बिनती करे रहिस) लहूँट आइन. सुखिया बताथें, “हमन अपन घर लहूँट के आ गेन अऊ महिला डॉक्टर [स्त्री रोग विशेषज्ञ] करा जाय सेती एक निजी गाड़ी बोलेरो ला भाड़ा मं लेन. मंय भाड़ा के बारे मं घलो नई सोचेंव. मंय जचकी ला लेके भारी चिंता मं रहेंव. अपन परोसी मन के मदद ले, अपन बहू ला गाड़ी मं बइठायेन अऊ दवाखाना डहर निकर गेन.”
वो मन जब डॉक्टर करा जावत रहिन के रद्दा मं उही लइका जउन ह ‘गरभ मं मरगे रहिस’, गाड़ी मं जीं गे.
सुखिया बताथें, “ओकर जनम गाड़ी मं इच होगे.” वो ह कहिथें के ओकर जचकी बिना कऊनो मुस्किल के ह गे. वो मन के तीर एक ठन लुगरा रहिस, जऊन ला चद्दर बना लीन. उहाँ के दवई दुकान के मालिक (जऊन ह वो मन के संग रहिस) ह गाड़ी मं पानी रखे रहिस. सुखिया कहिथें, फेर ये सब मं बनेच बखत लाग गे...”
अऊ ये मं पइसा घलो भारी लगिस. कमती दुरिहा के बाद घलो गाड़ी के मालिक ह येकर सेती 3,000 रूपिया लीस. संगे संग, ककरो ले गाड़ी सफ्फा कराय सेती उपरहा 1,000 रूपिया लीस.
फेर पीएचसी मं काय होय रहिस? हमन उहाँ जाय के पता लगायेन, के तऊन केंद्र मं न त अल्ट्रासाउंड मशीन अऊ न त कऊनो दीगर मसीन काम करत रहिन, येकर बाद घलो कऊन अधार ले वो मन ला बताय गेय होही के गरभ मं लइका मर गे हवय? अइसने लागथे के मनमाना ढंग ले कहे गे रहिस.
सुखिया बताथें, “जब हमन अस्पताल [पीएचसी] पहुंचेन, त बनेच रतिहा होगे रहिस. वो मन वोला जचकी वाले खोली मं ले गीन अऊ पांच मिनट के भीतरी एक झिन लहूँट के मोला बताइस के ये ह बनेच नाजुक मामला आय. वो ह कहिस के बढ़िया होही के हमन कऊनो निजी अस्पताल मं ले जावन. मोला लागथे के वो ह जचकी दाई रहिस जऊन ह बहिर आके कहिस के लइका गरभ भीतरी मर गे हवय. हमन अपन आशा कार्यकर्ता के संग नई आय रहेन, काबर रात के 11 बजत रहिस, येकरे सेती मंय घर लहूंट गेंय अऊ अपन परोसी मन के मदद ले एक ठन बोलेरो भाड़ा मं लेंव. गाड़ी गाँव के एक झिन के रहिस, तेकर सेती 15 मिनट मं मिलगे, फेर भगवान जाने काय होय रतिस.”
सुखिया ह कभू सोचे नई रहिस के वो ला गाड़ी भाड़ा लेय (अऊ ओकर सफई) बर 4,000 रूपिया खरचा करे ला परही. गाड़ी मिलते सात हमन डॉक्टर तीर जाय सेती दवई दुकान के मालिक ला अपन संग लेग गेन, जऊन ह हमर गाँव के तीर मं रहिथे. वो ह कुसुम ला ‘एक बोतल’ [इंजेक्सन अऊ ड्रिप] दीस अऊ मोर बहू ह उहिंचे [गाड़ी मं] नोनी ला जनम दीस. ओकर बाद हमन सब्बो घर लहूंट के आ गेन.” तब तक ले आधा रात बीत गे रहिस.
मंय दूसरेच दिन सुखिया ले पीएचसी मं मिलेंव. वो लइका के टीकाकरन कराय अऊ ओकर जनम प्रमाण पत्र लेय सेती उहाँ आय रहिस. वो ह बताइस, “ये लोगन के कहना आय के गर वो मन ला पइसा नई मिलही, त वो मन कागज नई बनावें.”
त ये बात के सार ये आय के पीएचसी के करमचारी तऊन नोनी के जनम प्रमाण पत्र बनाय बर पइसा मंगत रहिन जऊन ला बीते दिन उहीच मन गरभ मं मरे घोसित कर दे रहिन.
‘वो मन वोला जचकी वाले खोली मं ले गीन अऊ पांच मिनट के भीतरी एक झिन लहूँट के मोला बताइस के ये ह बनेच नाजुक माला आय. वो ह कहिस के बढ़िया होही के हमन कऊनो निजी अस्पताल मं ले जावन’
वो ह बताथें, “हरेक कऊनो पईसा मांगथें. ओकर दिमाग मं जतको घलो रकम आ जाय. मंय कागज [जन्म प्रमाण पत्र] बनवाय सेती एक झिन ला 100 रूपिया, फिर दूसर ला 300 रूपिया देंय. ओकर बाद मोला एक झिन अऊ माईलोगन ला 350 रूपिया देय ला परिस.” वो ह तीर मं ठाढ़े एक झिन सहायक नर्स मिडवाइफ़ (एएनएम) डहर आरो करत करथें, “येकर पहिली, ये सिस्टर, जऊन ह लाली लुगरा पहिरे रहिस, मोर ले 500 रूपिया मांगिस अऊ कहिस के गर मंय पइसा नई देंय, त मोला कागज नई मिलय.” सुखिया ला आखिर मं दूसर मन ला पइसा देय ला परिस.
सुखिया कहिथें, “देखव, मंय ये कागज मन के बारे मं जियादा नई जानंव, मोर तीन झिन लइका हवंय, फेर मंय वो मन के ककरो बर घलो नई बनवाएं. फेर आज वो मन मोला कहिथें के ये जरूरी आय.”
सुखिया बताथें, “मोर दू झिन बेटा अऊ एक झिन बेटी हवय. सबले बड़े वाला ह ये नोनी के ददा आय. मोर छोटे बेटा के घलो बिहाव तय हो गे हवय, अऊ मोर बेटी सबले छोटे आय. वोकर बिहाव नई होय हे अऊ मोर संग मं रहिथे. जब ये मन सब्बो लइका रहिन, तभे ये मन के ददा [खेत मजूर] ह गुजर गे रहिस.” सुखिया तरी झुकके, अपन हाथ ला माड़ी तक ले ले जावत वो हा मोला देखाते के जब ओकर घरवाला गुजर गे रहिस तब ये लइका मन कतक नान-नान रहिन.
सुखिया कहिथें, “मंय अपन लइका मन के पेट भरे अऊ पाले पोसे बर कतको बछर दूसर मन के खेत मं बूता करेंव.” अब ओकर बेटा मन घर मं पइसा भेजथें, अऊ अपन दू पोता- पोती (अभू जन्मे नोनी समेत), बहू कुसुम (जऊन ह घरेलू महतारी आंय), अऊ अपन बेटी के देखभाल करथें.
वो ह बताथें, “मोर दूनो लइका मन निजी ठेकेदार सेती ‘कंपनी’ मं बूता करथें. सुखिया के अवाज ह भारी होय ला लागथे, छोटे वाला मुम्बई मं रहिथे अऊ बिजली के बोर्ड बनाथे. अऊ ये नोनी के ददा [34 बछर] पंजाब मं कारीगरी आय, घर मन मं प्लास्टर ऑफ़ पेरिस के काम करथे. लॉकडाउन बखत मोर दूनो बेटा घर नई आ सकिन,” वो ह थोर बेर रुक जाथें.
वो ह कुसुम के पहिला लइका प्रभात के बारे मं बताथें, जेकर जनम इहीच पीएचसी मं होय रहिस, “मंय अपन बड़े बेटा के बिहाव पांच बछर पहिली करे रहेंव. ये ओकर दूसर लइका आय. मोर पोता तीन बछर के हवय.” सुखिया पीएचसी के बहिर मं ठाढ़े रहिस, फेर कुसुम ह जचकी के बाद के देखभाल के खोली मं सुते रहिन. कुसुम के डेरी कोटो सफेद दीवार हवय, जऊन ह लोगन मन के पान खाके थूके सेती आधा ललिहा गे रहिस. वार्ड मं फोटू खींचे के मनाही हवय. कुसुम के बिन चद्दर वाले बिस्तरा के जउनि डहर एक ठन अल्ट्रासाउंड मसीन हवय, जऊन ह मकरी मन के ठीहा आय. ड्यूटी मं तइनात एएनएम कहिथें, “बीते हफ्ता ये ह काम करे ला बंद कर देय रहिस अऊ सफाई करमी ह येला सफ्फा घलो नई करिस.”
अपन गरभ के आखिरी महिना मं, पीएचसी के काम करेइय्या के सलाह ले कुसुम ह अल्ट्रासाउंड करवाय एक ठन निजी अस्पताल मं गेय रहिन. सुखिया कहिथें, “फेर, बाद मं जब हमन जचकी सेती इहां आय रहेन, त वो मन हमन ला खदेर दीन, जेकर ले हमन ला बनेच दिक्कत होइस.” हमर गोठ बात बखत कुसुम, जऊन ह भारी डेराय रहिन अऊ दरद के दवई खाय रहिन, हमर ले बात करे के हालत मं नई रहिन.
फ़ाइलेरिया ले जूझत सुखिया (ओकर एक ठन गोड़ सूज के करीबन दुहर हो गे हवय), कहिथें: “ये हमेसा अइसने रहिथे. लंबा बखत तक ले ठाढ़ होय मोर बर चुनौती आय. मंय जियादा चले नई सकवं. दरद तभे खतम होथे, जब मंय दवई खाथों, फेर मोला सब्बो कुछु इही दूनो गोड़ ले करे ला हवय, अब जब मंय इहाँ हवंव, मोला अपन सेती घलो दवई ले ला चाही, मोर दवई मन सिरोवत हवंय.”
अपन पोती ला कोरा मं धरे, वो ह लेड़गावत पीएचसी के दवा वितरण केंद्र कोती जाय ला धरथें.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
जिज्ञासा मिश्रा ठाकुर फैमिली फाउंडेशन ले स्वतंत्र पत्रकारिता अनुदान के माध्यम ले सार्वजनिक स्वास्थ्य अऊ नागरिक स्वतंत्रता ऊ पर लिखथें. ठाकुर फैमिली फाउंडेशन ह ये रिपोर्ताज के बिसय मं कऊनो संपादकीय नियंत्रण नई करे हवय.
अनुवाद: निर्मल कुमार साहू


text:
रायपुर । कांग्रेस वरकिंग कमेटी के आज होवत बइठक म छत्तीसगढ़, मध्यप्रदेश अउ राजस्थान म होवइया विधानसभा चुनाइ मन उपर चरचा होवत हे। पहिली बार ये बइठक म कांग्रेस के बड़ दिग्गज नेता दिग्विजय सिंह, हरिप्रसाद, सीपी जोशी जइसे मन सामिल नइ होइस। उहें ये दफा छत्तीसगढ़ ले सांसद ताम्रध्वज साहू पहिली बार बइठक म सामिल होइस हे।
बइठक म प्रदेस कांग्रेस अध्यक्छ भूपेश बघेल अउ नेता प्रतिपक्छ टीएस सिंहदेव घलो सामिल होइन। बइठक म सामिल होय बर बघेल अउ सिंहदेव, सांसद साहू ह काली के दिल्ली रवाना होगे रहिन हे। बताय जात हे के कांग्रेस अध्यक्ष राहुल गांधी के अध्यकक्छता म पहली बार कांग्रेस कारयसमिति के बइठक होवत हे। येमा चुनाइ रननीति के संग संगठन के गतिविधि मन उपर चरचा होवत हे।
बताय जात हे के राहुल गांधी ये दफा विधानसभा के संगे-संग लोकसभा चुनाइ मन के तइयारी के टारगेट घलो राज्य मन दिस हे। इही टारगेट के संबंध म आज के बइठक म घलो चरचा होइस हे।
रायपुर । कांग्रेस वरकिंग कमेटी के आज होवत बइठक म छत्तीसगढ़, मध्यप्रदेश अउ राजस्थान म होवइया विधानसभा चुनाइ मन उपर चरचा होवत हे। पहिली बार ये बइठक म कांग्रेस के बड़ दिग्गज नेता दिग्विजय सिंह, हरिप्रसाद, सीपी जोशी जइसे मन सामिल नइ होइस। उहें ये दफा छत्तीसगढ़ ले सांसद ताम्रध्वज साहू पहिली बार बइठक म सामिल होइस हे।


text:
आज समिलहा परिवार मा रेहे बसे बर तरसगिन हे का करबे जीवन के गाड़ी एके जगा नइ राहय.
आज अउ अभी ताते-तात नियाव चाही त गांव भर ला ग्राम सभा मा सकलाए ला परही एकरे सेती कोटवार ला बला मुनादी करही. समस्या चाही कइसनो राहय चार झन ला सकेले के बुता पहली होना चाही. कोनो नइ जानय काली का होही तभो ले बिसवास मा जिनगी चलथे. गांव बसती शहर डहर सबो कोती आज जिवका चलाए के चिंता सकलावत जावत हे. दिनों दिन का होही कइसे होही कहिके मनखे दुबरावत जावत हैं. कतको दिन होगे पुरोती चले ला परही तेला जानतेच हावय तभो ले का करबे अपन आदत के लचारी ला.सुकाल साल मा घलो मौसम के मार ला झेलत-झेलत जिव करलावत हे.आने कहिबे ते ताने होवत हे. थोर-थोर बात मा बात बिगड़गे अउ पारा मोहल्ला मा झगरा मात गे. झगरा मुड़ फुटवल्ल होगे. थाना डाहर के रद्दा नापने वाला खुश होवत होही अइसे सुन के गांव के सियान हा अपन डाहर ले पंचइती सकलावव कहिके जोंगे हावय.
ये भी पढ़ें : छत्तीसगढ़ी व्यंग्य - आफिस म कोरोना के बिसराम काल
आज कोन डाहर ले सुरुज नरायन निकले होही अइसे कहिके नोखियाए असन अपन मितान ला सोरियाव ओखर घर कोती रेंगे- रेंगे जाय ला परगे. कहिथे न अलहन का कहिके नइ आवय तेन बात हा आज सिरतोन होगे. हबकले कोन डाहर ले मोटर गाड़ी वाला आइस अउ एदे सड़क तिर के दुकान मा खुसर के धन तो कोनो जन हानि नइ होइस फेर नकसान तो होगे. मोटर वाला के का गलती हरय हम नइ जानेन अउ रटरटउटन चले लागिस मार पड़ापड़. मनखे मन कतका सहय अल्लर खाके गिर परिस देखो-देखो होगे.सब अपन-अपन ले तिरियाए ला धर दिन ओतके बेरा ला सोंचबे त कभू-कभू बने मनखे के समझाई हा काम ला बनाथे. गांव के नांव झन बिगड़य कहिके मालिक मकान अउ गाड़ी मालिक सो समझौता होइस अउ अलहन टर गे.
कोनो गांव मा जावव पहिली ले सबो नियम मा गांव वाला मन बंधाए रथें. आजकाल का होहे हे सबो कोती के तरक्की हा दुनिया ला एकमई कर दे हे. दिनभरहा काम बुता करके गांव भर सुरतावंय कांही मनोरंजन लीला मंडली के जतन होवय. बाजा गाना के सोर रतिहा मा सुनावय. थके मांदे मन ला बने लागय अउ सबो जगा खुशहाली बगरय. जवनहा लइका सियान सबो अपन अपन जगा मा नाम कमावंय बने गिनहा के सेती मेती ला सबो जानय. बहिनी माई दाई भाई सबो के मान गऊन ला समझे जावय.साल के साल गांव ला बनाए बर बइगा ला जोंगे जाए. बइगा के बताए रद्दा ला सबो मानय.सुख दुख सबो बसेरा भाई मन अपन सदस्य राखे राहय.पता नइ चलय काम कतका बेर बुलकगे. अभी थोकन देखन देख सुन के रेंगे ला परथे काबर के कोन काय करत हे, कहां रइथे जानबा नइ होए पाए अउ ओतके मा कइठन गलती हो जथे. सबो कोती अपने अपन मा रेहे लागिन परोसी कोनो जाने बर नइ पाबे ते कइसे बनही. बेटी परानी के सेती कतको परिवार मा बेटी बचाव बेटी पढ़ाव के गुन ला गाने वाला मिल जाही इकरे सेती बदलती जमाना मा थोकिन देख ताक के रेंगे ला परतहे. ठग जग उतर गेहें सबो अपन मन ला टमर के देखे नइ जानिन अउ ठगा गिन. मिठ लबरा के जमाना आगे हे. करु बोलइया ला कोनो नइ भावय.
चल तो थोकन रेंगे असन जाबो कहिके जाना आजकाल बने नोहय. जुन्ना सियान दिन बुड़ती लहुट आबे काहय. आज दिन अउ रात के चिन्हारी नइये चौबीसो घंटा काम बुता मा आदमी खटावत हावंय. मावा लोग अउ माई लोगन अपन अपन कमाई मा घर परिवार ला सजावत हावें,बने बात हे सबो झन कमाही ते चार पइसा बांचही घर मा सुख के छइंहा परही अउ चिंता के रद्दा दुरिहाही. छोटे परिवार मा अपन जिवका के साधन खोजइया कभू एती कभू वोती, कोनो इहां कोनो उंहा अइसे कहिके परिवार बगर गे. साल पाछू तिहार बार मा आथें त मन गमकत रइथे दू चार दिन बाद फेर ऊही. अकेल्ला के सेती कतको घर आज आने ताने मा माते मिलहिच. इही आने ताने मा आए दिन सुनाए मा आथे के कइसे होगे आए नइ पाइस अउ फेर ओदे ओरझे लागिस. काम हावयं फेर रूची नइ राहय किंजर के रहिगे फेर का कहिबे संगत के असर ला.
सबो दिन एक बरोबर नइ राहय सुख दुख जिनगी मा लागे रइथे इही ला समझ के रहना हे कहिके नियाव पंचाइत करे बर सकलाए जाथे.नियाव मा रेहे के शिक्षा आज जरूरी हे.बनाए मा का नइ बनय घूम फिर के सियानी रद्दा काम आथे.
Bharat Jodo Yatra : ओंकारेश्वर में दिखी राहुल-प्रियंका की शिव भक्ति, नर्मदा को चढ़ाई चुनरी, PHOTOS
छत्तीसगढ़ः बालोद ब्लाइंड मर्डर की गुत्थी सुलझी, अवैध संबधों के चलते हुई थी 27 साल के युवक की हत्या
ये इंसान समझे जाने की 'जंग' है, पढ़ें- आम नजरिये को चुनौती देकर समाज में कैसे मिसाल बने ट्रांस जेंडर?
नक्सलियों से सीधी लड़ाई के लिए तैयार हैं ट्रांस जेंडर, बोले- लोगों ने सिर्फ हमारा नाच-गाना देखा है, लेकिन अब...
सवाल 'भूख' का है! कहानी 'देह की मंडी' में खुद को बेचते ट्रांस जेंडर्स की
छत्तीसगढ़ी म पढ़व- समे ल ठेंगा दिखाय के मतलब..!
नाबालिग लड़की से I Love U बुलवाने की जिद में मोबाइल टावर पर चढ़ा सिरफिरा आशिक, गिरफ्तार
छत्तीसगढ़ के वैज्ञानिकों की बड़ी कामयाबी, श्रीराम के ननिहाल में मिली ‘संजीवनी बूटी’
छत्तीसगढ़: सुरक्षा बलों ने मार गिराए 3 नक्सली, पामेरा के जंगल में हुई मुठभेड़, तलाशी अभियान जारी
अवैध संबंधः ‘यह मेरी बच्ची नहीं है’, पिता ने फावड़े से 6 माह की मासूम बेटी को मार डाला
छत्तीसगढ़ और झारखंड पुलिस की संयुक्त टीम को मिली बड़ी सफलता, 12 टिफिन आईडी बम बरामद
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhatarpur news


text:
राजनांदगांव। छत्तीसगढ़ के राजनांदगांव जिलेा म एक अउ आंखफोड़वा कांड आघू आइस हे। मेडिकल अस्पताल म मोतियाबिंद के ऑपरेसन करवाय बर आय छह मरीज मन के आंखि म संक्रमन फइल गे हे। मामला के सिकायत के बाद दू मरीज ल आनन-फानन म रायपुर रेफर करे गिस हे।
राजनांदगांव जिला के धूमा अउ मुंगेली जिला के 6 मरीज मन के मेडिकल अस्पताल म मोतियाबिंद के ऑपरेसन करे गिस हे। ऑपरेसन के दूसर दिन ही लोगन के आंखि म संक्रमन अउ सूजन के सिकायत डॉक्टर मन ले करे गिस। ओखर बाद मेडिकल अस्पताल के डॉक्टर मन ह दू मरीज मन ल रायपुर रेफर करिन। मेडिकल अस्पताल मेकाहारा म ये मरीज मन के आंखि के फेर ऑपरेसन करे गिस । येकर बावजूद उमन ल साफ तौर म कुछु घलो दिखाई नइ देवत हे। मरीज मन ल धुंधला दिखाई देवत हे।
राजनांदगांव म आघू आइस एक अउ आंखफोड़वा कांड
राजनांदगांव। छत्तीसगढ़ के राजनांदगांव जिलेा म एक अउ आंखफोड़वा कांड आघू आइस हे। मेडिकल अस्पताल म मोतियाबिंद के ऑपरेसन करवाय बर आय छह मरीज मन के आंखि म संक्रमन फइल गे हे। मामला के सिकायत के बाद दू मरीज ल आनन-फानन म रायपुर रेफर करे गिस हे। राजनांदगांव जिला के धूमा अउ मुंगेली जिला के […]
Related Posts
Nothing found!
It looks like nothing was found here!


text:
हरेली : छत्तीसगढ़ी लोक परब
रोग-राई हरे बर 'हरेली' तिहार
खेती किसानी अउ बनि-भूति म रमे लोगन बर तिज-तिहार एक ठीन खुशी के ओढऱ भर नोहय बल्कि अइसन परब अउ रित रिवाज ह समाज म कोनो न कोनो किसम के संदेसा लानथे। मेहनत मजूरी म लगे लोगन ल वइसे बाहिर के दुनियां ले काहीं लेना-देना नइये अपन काम ले काम, अऊ खुशी मनाही तभो अपने मन मुताबिक। इही सेती किसनहा भुइयां छत्तीसगढ़ के सबो तिज तिहार कोनो न कोनो परकार ले खेती किसानी ले ही जूरे रिथे। छत्तीसगढ़ म असाढ़ के दूसर पाख ले पानी दमोरे के सुरू हो जथे, इहां के कतको लोगन मन गरमी के दिन म कन्हार ल अकरस जोतई कर डारथे। एक सरवर पानी परीस ताहन धान ल बो डरथे। अब मौसम के ऊंच निच के सेती बोवई कभू-कभू पिछड़ जथे।
सावन तक एक्का दूक्का के छोड़े बोवई पूरा हो जथे। सावन के महीना किसान मन बर गजब खुशयाली लाथे। काबर कि पानी के टिपिर-टिपिर झड़ी संग तिहार ह घलो ओरी-ओरी ओरिया जथे। सबले पहिली आथे हरेली, येहा छत्तीगसढ़ के परमुख तिहार आय। किसान मन अपन नांगर बक्खर के पूजा करथे, लइका मन गेड़ी के मजा लेथे, गांव के सियानहा मन गांव के सुख समृद्धि बर डिह डोंगरी के देवता मन ल मनाथे। गांव के चरवाहा मन माल-मवेशी मन के बढ़वार अउ रोग-राई टारे बर दइहान म गरवा मन ल कंदइल(दवई) अउ लोंदी खवाथे। पाहटिया ह घरो-घर लीम के डारा खोचथे। तन मन ल निरोगी करे रखे म लीम के महत्ता ल तो डॉक्टर बईद सबो जानथे। जवान मन के झिमिर-झिमिर पानी म नरियर फेकउल। गेड़ी दउड़ अउ नरियर जीत। लोक परंपरा के धरोहर गठियाए सियन्हिन मन लइका सियान सबो पर रोटी-पीठा रांधथे अउ हरेली परब ल गजब हॉसी खुशी ले मनाथे।
सवनाही- सावन लगथे तव पहिली इतवार के गांव बनाय जाथे। गांव के सियान मन गांव के देवा धामी के ठऊर म जाथे अउ मानता अनुसार देव के मान गावन करथे। ये दिन गांव के बइगा संग सुजानी सियाने मन भर जाथे लइका मन ल ये कारज म नइ संघेरे। गांव म इतवार के पहिली गांव के सियान मन के गुड़ी म जुरियाथे। सवनाही रेंगाय बर बइगा ह चलागन अनुसार समान बताथे, गांव के मन बरार करके लानथे अउ शनिचरी रात म सवनाही रेंगाथे। असल म सवनाही गांव के देवी देवता अउ डीह डोंगरी के पूजन आय।
गांव म जेन दिन गांव बनाथे वो दिन काम बुता के मनाही रिथे। गांव म जब तक पानी भरे अउ कचरा माटी फेके के हांका नइ होवे तब तक गांव के कोनो ह कुआ बोरिंग ले पानी नइ भरे अउ न कोनो ह घर के कचरा ल घुरवा म फेकय। जब सबे देवी देवता म हूमन-धूपन मान-गवन हो जथे तेकर पाछू गांव के मन पानी भरथे अउ कचरा माटी फेकथे। ये दिन घर कुरिया अउ कोठार मन म गोबर के पुतरी बनाथे। सवनाही के बाद सावन महीना के इतवार भर गांव म काम-बूता बंद रिथे। समे के संग गांव के लोगन मन के विचार कतको बदलत हे तभो ले गांव म सावनाही, इतवारी तिहार के परंपरा चलते हावे अऊ चलते रही काबर की ये हमर पंरपरा के आरूग चिन्हा आय। लोगन के सोच ह अंधविस्वास अउ टोना-टोट्का ले छटियाके अब सिरिफ रीति-रिवाज अउ परंपरा के निर्वाह म लगे हे।
पशुधन के जतन- हरेली म माल-मवेशी मन के घलो बने जतन अउ हियाव करे जाथे। सावन म खेत-खार म कई किसम के नवा-नवा उपजे हरियर चारा गाय-गरवा अउ किसानी म काम करइया बइला-भइसा मन ल गजब सुहाथे। हरियर-हरियर कांदी अउ बन-बूटा ल ढिल्ला चरइया मवेशी म हरर-हरर खाथे। नवा उपजे इही चारा म कई किसिम के कीरा अउ रोग-राई संक्रमण वाला कांदी रिथे जेला पशुधन खा परथे। अइसन चारा चरे ले पशु मन म बीमारी फैले के डर रिथे। हरेली के दिन गांव के चरवाहा मन जोन कंदइल ल उसन के खवाथे वोहा गाय-गरवा मन बर औषधी के काम करथे, ओमन ल बरसात म होवइया संक्रमण ले बचाथे।
अबके भासा म काहन त सामूहिक उपचार। जेन गरवा ह दइहान म नइ आवे तेकर बर किसान मन राउत करा ले दवई मांग के घर लेग के खवाथे, ताकी कोनो ह दवई खाय बर झन छूटे। चरवाहा मन ये कंदइल ल रात के उसनथे अउ बिहनिया ले दइहान के गरवा मन ल लोंदी संग खवाथे। लोंदी गहू पिसान के लोई आए जेमा थोर-थोर नून या बिगर नून वाला घलो बनाके खवाथे। चरवाहा मन दवई क पाछू कोनो रूपिया पइसा नइ लेवे। काठा-पइली धान अउ सेर सीथा भर लेथे। माल-मवेशी के जतका संसो घर गोइसया ल रिथे ओकते संसो पाहटिया ल घलो रिथे। गांव के लोगन मन अपन गाय-गरवा ल हियाव कर-करके सावन के रोग-राई ले बचाथे अउ अपन संगवारी मितान भाई बरोबर बइला-भइसा ल खवा पियाके हरेली तिहार ल जुरमिल के मनाथे।
कृषि औजार पूजा- खेती के काम अवइया नांगर, जुड़ा, कोपर, रापा, कुदारी, रपली, आरी, बसूला, सबरी, टंगिया ल सेकल के बढिय़ा धोथे मांचथे। कमई के दिन म जतका जी परान देके कमइया ह कमाथे ओतके भाव भक्ति ले अपन औजार के जतन घलो करथे। कोनो भी जिनिस होय बेरा-बेरा म ओकर देख-रेख अउ समे अुनसार जतनबे तव जादा दिन खटाथे। बनावटी तो सबो हे, सब बनावटी ल एक दिन खुवार होना हे। फेर जतन देबे त धिरलगहा खियाथे। गांव के सिधा-सादा मानुख ह जादा के तीन पांच ल नइ जाने अपन सरी विधी-विधान त परब बरोबर मानथे। सबो औजार ल धो मांज के एके जगा अंगना म मड़ाथे। चाउर पिसान ल घोर के सब हाथा देथे। बंदन के टीका लगाथे। चीला गुर के हूम-जग देथे। सबो परानी आरती उतारथे। भगवान ले बिनती करथे कि हे नांगर, हे जुड़ा, हे रपली कुदारी, हमन तुहरे परसादे बूता सिरजाथन। बने-बने सब काम बुलक जाए कोनो परकार के बाधा बिघन अउ अड़चन झन आए।
गेड़ी- हरेली ह किसान मन के तिहार आय त भला किसान के लइका मन कइसे तिहरहा मजा दे दूरिहा रही। ये दिन गेड़ी खाप के लइका मन गली खोर के चिखला माटी म चभरंग-चभरंग रेंगत रिथे। गेड़ी बांस के बनाय जाथे जेकर लंबाई चार हाथ ले बारा हाथ तक के घलो होथे। गेड़ी चघइया के सोहलित के मुताबिक गेड़ी बनाय जाथे, नान्हे लइका या नवसिखिया बर नानकुन अउ हूसियार लइका मन बारा-चौदह हाथ के गेड़ी के चड़थे। गेड़ी बनाय बर बॉस अउ बूच रस्सी के जरूरत होथे। पांव रखे बर पउवा ल बांस के बिचो-बिचो खिला म अटका के ओकर निचे नेकवा लगा के बूच के रस्सी से बाधे जाथे। गेड़ी चघईया मन गेड़ी म रेंगत खानी गेड़ी ले रचरिच-रचरिच आवाज निकाले बर बूच म अंडी या सरसो, माटी तेल डारथे, बिच म केश डारे ले घलो गेड़ी ले चमचमहा आवाज निकलथे। गेड़ी के बिसे अभी तक हमर अंचल म कोनो पौराणिक कथा या किवदंती तो सुनऊ म नइ आय हे। हरेली म गेड़ी के बनाय अउ गेड़ी रेंगे के पाछू कारण का होही ये मरम ल जानबो तव गजब अकन गोठ निकलथे। हरेली ह सावन के महीना म आथे।
सावन झड़ी-पानी के दिन आय। पानी के सेती गांव के गली खोर म भारी गइरी माते रिथे जेती देखबे तेती माड़ी भर-भर चिखला भरे रिथे। गोड़ ल चिखला से बचाय बर गेड़ी चड़थे। बरसात म चिखला म कतकोन परकार के किरा-मकोरा अउ सांप-डेढ़ू रइथे। हरेली तिहार के ओखी सियान मन लइका मन चिखला-माटी ले बाचे के संदेसा देथे। गेड़ी ह केदवा अउ पानी-पानी म पांव कंदकंदाय ले बचाथे संगे-संग ये ह एक परकार के योग साधना घलो आय ऐकर से लइका मन पातर बांस म रेंग के शरीर के संतुलन बनाय के कलाकारी सिखथे। ऊंचहा बास म पांव मड़ाके जब लइका आगू डंगा फेरथे तव पूरा शरीर ह पउवा के थेभा पांव के काम करथे। गेड़ी रेंगइया मन बिगर कोनो सहारा रेंग जथे। गेड़ी बनाय के पाछू पौराणिक कथा-किवदंती नइ पायेन त का होगे, गेड़ी ह शरीर के संतुलन अउ पाव के संक्रमण के संगे-संग योग साधना, लइका मन ल आत्मविस्वासी बनाथे।
सावन संग आगे तिहार के झड़ी,
धोवव नांगर-बक्खर अउ मचव गेड़ी।
आगे हरेली... आगे हरेली।।
0 जयंत साहू ( रायपुर, छत्तीससगढ़ )
संबंधित पोस्ट ... आगू अऊ पढ़व
- हरेली तिहार कब है
- हरेली त्यौहार
- हरेली तिहार
- हरेली गाना
- हरेली इमेज
.... हरेली एसो 20 जुलाई के परही। छत्तीसगढ़ म हरेली के तिहार ल सावन के अमावस्या तिथि के मनाये जाथे। हरेली ह छत्तीसगढ़ के पहिली तिहार आए। हरेली ह किसान बर खास महत्ता रखथे, ये दिन कृषि औजार के पूजा के संग पशुधन ल तको रोग राई ले बचाये के जोखा मढ़ाये जाथे। इही दिन ल तंत्र मंत्र साधना खातिर तको बने मान जाथे।
- हरेली फेस्टिवल इन छत्तीसगढ़
- हरेली तिहार इमेज
- हरेली त्यौहार इमेज
- हैप्पी हरेली इमेज


text:
नवनीत शुक्ला, मुंगेली। नगर म स्कूल बस , मैजिक आदि वाहन मन के फिटनेस चेकिंग बर यातायात पुलिस ह रविवार के एसएनजी कालेज ग्राउंड म सिविर लगाय रिहिस हे। जेमा सहर के सबो स्कूल के वाहन जांच बर आइन।
ये जाँच म गाड़ी म सेफ्टी, खिड़की, कैमरा, जाली, प्रदूषण, लाइसेंस, आदि के जांच करे गिस । आघू के रविवार म स्कूल म चलईया आटो मन के जांच करे जाही। यातायात प्रभारी सूबेदार महेश्वर सिंह ठाकुर ह बताइस के ” रविवार के स्कूल म चलइया स्कूल बस, मैजिक ल मिलाके 19 वाहन के जांच करे गिस हे। ये सबो वाहन के फिटनेस ठीक पाय गिस। आघू के रविवार म स्कूल म चलईया आटो मन के जांच होही ”
नवनीत शुक्ला, मुंगेली। नगर म स्कूल बस , मैजिक आदि वाहन मन के फिटनेस चेकिंग बर यातायात पुलिस ह रविवार के एसएनजी कालेज ग्राउंड म सिविर लगाय रिहिस हे। जेमा सहर के सबो स्कूल के वाहन जांच बर आइन।


text:
बीए फर्स्ट ईयर, आई लव यू, आई लव यू टू के बाद अब ‘साथी रे’ में मुस्कान साहू के साथ मन कुरैशी
Chhattisgarhi cinema छॉलीवुड में सबसे लोकप्रिय रोमांटिक जोड़ी Muskan Sahu अउ mann Qureshi के माने जाथे। दोनों कलाकार अपन अभिनय के दम म दर्शक मनके दिल म बसे हावय। hit chhattisgarhi movie के बात करे जाए त मुस्कान साहू अउ मन कुरैशी के लोकप्रियता एक दूसर ले कमतर नइये। बड़े पर्दा म एक डहर मन कुरैशी के लिस्ट लंबा हावय त दूसर कोति मुस्कान साहू के लोकमंच म गीत अउ संगीत, वीडियो एल्बम अउ फिल्म जइसे विधा म ओमन गजब मया पावत हाबे। मुस्कान साहू सिनेमा म गजब संघर्ष के बाद ये मुकाम पाये हावय। दानदान उंकर सिनेमा म काम, मंचीय प्रस्तुति जन-जन म बरगत हावय।
मन कुरैशी अउ मुस्कान साहू के जोड़ी ओ बखत बनिस जब छॉलीवुड ल अगल टसन के जरूरत रिहिस। निर्देशक प्रणव झा के करिश्मा कहे जाए के डेब्यूट मूवी ही ओमन ल हिट करा दीस। उंकर ये जोड़ी बीए फर्स्ट ईयर, आई लव यू, आई लव यू टू तक जारी रिहिस। अब तीन साल के बाद फेर एक पइत रोमांटिक अंजाद म साथी रे लेके आवत हाबे। मिले आरो के मुताबिक फिल्म दिसंबर म रिलीज होही।
- Chhattisgarhi Film : Sathi Re
- Director/ Story : Anupam Bhargav
- Producer : Renu Verma
- DOP : Rajat Singh Rajput
- Editor : Gaurav Trivedi
- Music : Sunil Soni
- Background Music : Manohar Yadav
- Choreographer : Aryan Pandey
- Cast : Mann Kuraishi, Muskan Sahu, Pushprendra Singh, Ajay Patel, Usha Vishwakarma, Tarun Baghel, Rajesh Pandya, Shailendra Bhatt, Nitika Bhargav, Arun Bhange, Umesh Goswami, Latish Bhange, Sumit Duva etc.
मन कुरैशी अउ मुस्कान साहू के बारे में अऊ जाने बर खाल्हे के लिंक ल चपकव-
- मन कुरैशी के फेसबूक अकाउंट- Mann Qureshi
- मुस्कान साहू के फेसबूक अकाउंट- Muskan Sahu
- अनुपम भार्गव के फेसबूक अकाउंट- Anupam Bhargava


text:
"अरे! तंय इहाँ का करत हस ?" भारी अवाज मं मोला एकटक देखत वो ह पुछथे.
मोला तुरते गम होईस के मोला नदी के डीपरा मं जेन मेर जियादा मइनखे मन नई जावत रहिन तेन मेर देख ले रहिस.
अनिरुद्ध सिंह पातर नदी डहर ले कुदिस,फेर अचानक ठाढ़ होगे, फेर मोर डहर किंदर के मोला चेताईस,“ ये ह मरघट्टी आय. कालि कउनो मर गे रहिस. ठाड़े झन र, चल इन्हा ले, मोर पाछू आ!"
मंय सोंचेव, ठऊका कहत हे, मरे मन ला वोमन बर बने जगा मं सुस्ताय देना ठीक आय.
पश्चिम बंगाल के पुरुलिया जिला मं कंगसाबती नदी तिर दू मीटर डिपरा ले उतरत मंय वोला नदी के माड़ी भर पानी मं चलत जावत देखत रहेंय. ओकरे संग कदम मिला के चले के कोसिस करत मंय तेजी ले नदी पार चले गेंय.
ओकर फुर्ती ओकर उमर ले नई ओकर उदिम मं रहिस जेन हा अचम्भा करत रहिस. मंय ओकर कोनो मदद नई कर पांव, फेर 50 बरस तीर पहुंचे वो मनखे ले पूछे सकत रहेंव, "कका तंय नदी मं का करत हस?"
अनिरुद्ध ह अपन कनिहा मं बंधाय झोला कस बनाय धोती ला ढीला करिस, ओली मं धर के रखे चिंगरी ला धीरे ले बहिर निकालिस अऊ लईका मन कस चहकत कहिथे,"देख चिंगरी? ये ह हमर आज मंझनिया के साग बनही. सुक्खा लाल मिर्चा अऊ लसून मं रंधाय ये चिंगरी हा ताते तात भात संग गजब सुहाथे."
मछरी अऊ चिंगरी धरैइय्या मन ला बिन जाल के देखना गौर करे लईक रथे. वो हा कहिथे, “जाल ले मंय कभू मछरी नई धरेंव.” “मंय अपन हाथ ले धरथों, मोला मालूम हवय के मछरी कउन मेर लुकाय हवय.” नदी डहर इसारा करत कहिथे, पखना के खाल्हे, नदी भीतरी जाली ला देख? ये चिंगरी के घर आय.
मंय नदी मं झाँकेंय अऊ देखेंय के जाली मन मं चिंगरी मन लुकाय रहिन, जेकर जिकर अनिरुद्ध हा करत रहिस.
मंझनिया के खाय ला लेके जब हमन फेर बातचीत करे ला लगेन त वो हा बताथे के खाय बर चऊर कहाँ ले आही."अगर मंय अपन छोट अकन जमीन मं बनेच मेहनत करके धान कमाथों त अपन परिवार के बछर भर के खुराक ला जुटा सकत हवंव."
पुरुलिया के पुंचा प्रखंड के कईरा गांव रहैय्या ये परिवार ह पश्चिम बंगाल के आदिवासी भूमिज समाज के आय. 2011 के जनगणना के मुताबिक 2,249 गाँव के आधा ले जियादा आबादी आदिवासी मन के आय जेन मन गुजारा बर नदिया ऊपर असरित हवंय.
अनिरुद्ध अपन पकड़े मछरी ला नई बेचय-ये हा ओकर परिवार के खाय बर रथे.वो ह कहिथे, मछरी धरे ह ओकर बूता नई ये, एला करे ला वो ह पसंद करथे. फेर ओकर आवाज ह तेन बखत उदास हो गे जब वो हा कहिथे, "मंय कमाय-खाय बर परदेश जाथों." कमाय खाय बर वो ह महाराष्ट्र अऊ उत्तर प्रदेश तक चलेगे,जिहां जियादा बखत मकान–सड़क बनाय के बूता अऊ दीगर रोजी मजूरी करिस.
वो ह 2020 के कोविड -19 लॉकडाउन के बखत नागपुर में फंस गे रहिस.“मंय इमारत बनाय के बूता करे बर एक ठन ठेकेदार संग ऊहाँ गे रेहेंव. वो दिन मुस्किल भरे रहिस, वो हा सुरता करथे,“मंय बछर भर पहिले लहूँटे हवँव अऊ अब मंय कभू नई जावंव काबर मंय अब डोकरा होवत जात हवँव.”
कईरा मं 40 के दसक ले रहैइय्या अमल महतो कहिथे के पुरुलिया जिला के मरद मन कमाय खाय बर महाराष्ट्र, उत्तर प्रदेश, केरल अऊ दीगर राज के संगे संग राज के भीतर घलो पलायन करथें. कभू स्थानीय अख़बार के संवाददाता रहैय्या गुरूजी हा कहिथे, वो मन खेती करे बर लेय गे कर्जा ला छूटे बर अइसने करथें. वो मन के नई रहय ले माई लोगन मन अपन परिवार के गुजारा बर खेत मं जाथें. अमल हा समझाथे, ये हा छोटे जोत वाले जमीन वाले आदिवासी परिवार बर एक तितुर फांदा आय, वो मन सेठ मन ले कर्जा लेथें.
अनिरुद्ध ला खेती सेती लेय खातू अऊ बीजा के कर्जा ला चुकोय ला परे हवय. नागपुर मं वजनी समान बोहे अऊ सीमेंट के मसाला बनाय के बूता करत रहिस, रोजी मं 300 रुपिया पावत रहिस. फेर कैरा मं ओतक मजूरी नई मिलय. वो हा कहिथे, कम नई मिलय त ठलहा बइठे ला परथे. बुवई–लूवई के बखत बूता मिल जाथे,रोजी 200 रुपिया धन ओकर ले कमती मिलथे. “कभू-कभू, मोला(कोईरा मं) 'रॉयल्टी' वाला मं ले रेती डोहारे के बूता मिल जाथे. मोला नरूवा ले रेत गाड़ी तक डोहारे के रोजी 300 रुपिया मिल जाथे ”
अनिरुद्ध के 'रॉयल्टी' के मतलब कंगसाबती नदी के रेत ठेकेदार ले आय. जिहां अंधाधुंध रेती निकाले जावत हवय अऊ अक्सर रेत खोदे के नियम ला तोरे जाथे. गाँव के रहैय्या मन कहिथें, ताकतवर राजनेता मन के मिले रहे के सेती रेत के तस्करी अब्बड़ होथे. फेर अनिरुद्ध सिंह पातर जइसने कतको ला ये मं काम-बूता मिल जाथे जेन मन ये धंधा के गलत तरीका ले अनजान रथें.
फेर वो मन ये धंधा ले वातावरन ले होवत नुकसान ला जानत हंवय. वो मन कहिथें ये हा “बिशाल खोटी नादिर ” (बड़े अकन नंदिया मं खूंटी गाड़ना) आय. ये हा नदी बर बड़का नुकसान हवय. जऊन ला बने मं कतके बछरे-बछर लग गे वोला वो मन ले जावत रहिन.
" नंदिया मं बनेच अकन मछरी रहत रहिन, अनिरुद्ध हा नांव धरत कहिथे, बान, बांबी अऊ मोंगरी.मछुवारा मन तेन बखत जाल ले मछरी धरत रहिन.अब वो मन नई आवेंय.वो मन दूसर डहर नदी के उपर अऊ तरी मं चले गे हंवय.वो हा पिकनिक मनैय्या मन ले नाराज रहिस जेन मन के फेंके प्लास्टिक, खाली बोतल अऊ थर्मोकोल प्लेट के कचरा हा नदी के तीर ला गंदा कर देथे.
वो हा चिंगरी खोजत अराम ले नदी ला पार करत रहिस.अनिरुद्ध कहिथे, “जब हमन लईका रहेन तेन बखत नदी मं अब्बड़ अकन चिंगरी रहत रहिस.” “मोर ददा मोला जुच्छा हाथ वोला खोजे अऊ धरे के तरकीब बताय रहिस.मोर ददा महान मछुवारा रहिस.”
एक के बाद एक चिंगरी धरत वो ह कहिथे,चिंगरी ला साफ करे मं बनेच अकन काम लागथे फेर वो हा बहुत बढ़िया लागथे. हालाकि नदी ह अब पहिले जइसने नई ये अऊ न तो चिंगरी मन, वो ह कहिथे.तंय नदी के तीर के खेत मन ला देख जेन मं सइरसों अऊ धान के खेती होवत हे? वो मन हरेक फसल मं खातू अऊ दवई छिंछथें अऊ फेर ओकर डब्बा धन जरकिन ला नदी के पानी मं धोथें. ये पानी ह मछरी मन ला मार देथे, चिंगरी अब देखे ला मिलत नई ये..."
कईरा ले 2 कोस दूरिहा पिररा गांव ले नदी मं नहाय ला आय शुभंकर महतो के कहना घलो अनिरुद्ध जइसने रहिस. नंदिया, कभू एकर तीर बसे भूमिहीन, छोटे अऊ कम जोत वाले आदिवासी मन के कमाय-खाय के महत्तम जरिया रहिस. जेन मन के बजार ले अनाज बिसोय के ताकत नई रहिस तेन मन ला ये नदी ले खाय के पौस्टिक चीज मिलत रहिस.वो हा कहिथे, पुरुलिया ये राज के सबले गरीबहा जिला मन मं एक आय.
2020 के एक अध्ययन के अनुमान आय के पश्चिम बंगाल के पुरुलिया मं सबले जियादा गरीबी हवय-जिला मं गरीबी रेखा ले नीचे रहैय्या परिवार के आबादी 26 फीसदी हवय. शुभंकर जेन ह गुरूजी आय कहिथे,इहाँ के परिवार मन खाय बर जंगल अऊ नंदिया उपर आसरित हंवय, फेर अब ये मन ले इहाँ ले खाय पिये के चीज देखे ला नई मिलत हवय.
अनिरुद्ध बहुत मेहनत ले अपन परिवार मन बर अऊ चिंगरी धरत रहिस,ओकर बारे मं पुछेंव. वो ह कहिथे, “मोर घरवाली घर के अऊ खेत के कम करथे. मोर बेटा घलो हमर खेत मं बूता करथे.” वो अपन लईका मन के बात करत बगियागे.“ मोर तीन नोनी मन के बिहाव हो गे हवय(जेन मन दुरिहा मं रथें). मोर करा एकेच लईका हवय, मंय वोला कोनो डहर (बूता करे बर) नई भेजत हंवव. ना तो मंय वो दुरिहा जगा मन ला जावत हंवव.”
अनिरुद्ध ले बिदा लेवत,मंय कल्पना करे ला लगथों वो हा अपन परिवार संग बहुत मेहनत ले मिले साग ला मजा लेवत खावत हवय, अऊ बाइबिल के कविता ला सुरता करेंव,“अऊ नदी जऊनो डहर जाथे,गोहड़ी मं रहैइय्या हरेक परानी जियत रही अऊ ऊहाँ बनेच अकन मछरी मन होंही.”
अनुवाद: निर्मल कुमार साहू


text:
छत्तीसगढ़ी में मुआवरे.
लोक भाषा मन म मुहावरा अऊ कहावत सुने म अड़बड़ सुग्घर लागथे. एखर से भाखा म रोचकता बने रहिथे अऊ गोठ-बात म मधुरता के आभास होत रथे. एमां जउन संदेश होथे वो ह लोक शिक्षण के होथे अऊ एकर उद्देश्य एक सभ्य समाज के स्थापना करना होथे. लोक के ये उक्ति मन ये प्रकार के होथे के एक गवंई अनपढ़ मनखे ह पढ़ेलिखे विद्वान ल घलोक तर्क ले हतप्रभ कर देथे. ये मन छोटिक, गहिर अऊ प्रमाण रहित होथे. छत्तीसगढ़ी म घलोक अइसनहे कई रोचक मुहावरा, कहावत अऊ लोकोक्ति हावय जऊन अब विलुप्ति के कगार म हे. अब गांव म अइसे कमती सियान बांचे हें जऊन एकर उपयोग बेरा-कुबेरा करत रथें.
इंटरनेट के ये युग म अपन भाखा, संस्कृति अऊ परंपरा मन ले मया करइया मन, खासकर सोशल मीडिया म अक्सर ये कहत रहिथें के छत्तीसगढ़ी मुहावरा, कहावत अऊ लोकोक्ति मन ल सकेले जाना चाही. उंखर चिंता जायज हे, भाखा ले विलुप्त होत ए महत्वपूर्ण अवयव मन के संकलन जरूरी हे. हम आप मन ल बता देवन के अपन अस्मिता के चिंता करत कुछ अइसनहे मनखे मन ह ये काम ल बेरा-बेरा म करे हें. छत्तीसगढ़ी के मुहावरा, कहावत अऊ लोकोक्ति मन ल सकेल के प्रकाशित करे के सुरूवाती काम हीरालाल काव्योपाध्याय ह अपन किताब ‘छत्तीसगढ़ी बोली के व्याकरण’ म करे हें.
हिन्दी के व्याकरण ले पहिलीच प्रकाशित हो गए
इहां हम ये बता देवन के छत्तीसगढ़ी के ये व्याकरण हिन्दी के व्याकरण ले पहिलीच प्रकाशित हो गए रहिस. एखर बाद सन् 1969 म डॉ.दयाशंकर शुक्ल के शोध ग्रंथ ‘छत्तीसगढ़ी लोक साहित्य के अध्ययन’प्रकाशित होइस जेमां करीबन 357 कहावत मन के संग्रह प्रकाशित हे. सन् 1976 म डॉ. चंद्रबली मिश्रा के शोध ग्रंथ ‘छत्तीसगढ़ी मुहावरे और कहावतों का सांस्कृतिक अनुशीलन’म इंकर विवेचनात्मक विश्लेषण करे गए हे. ये विसय म सबले महत्वपूर्ण शोध ग्रंथ 'छत्तीसगढ़ी लोकोक्तियों का भाषावैज्ञानिक अध्ययन' सन् 1979 म पुस्तकाकार रूप म प्रकाशित होए रहिस. ये ग्रंथ म 940 लोकोक्ति मन के संग्रह अऊ शोध डॉ. मन्नूलाल यदु ह प्रस्तुत करे रहिन.
छत्तीसगढ़ी लोकोक्तियों का समाजशास्त्रीय अध्ययन
बाद म आन विद्वान मन एकर संग्रहण के काम करिन अऊ शोध घलोक करिन जेमां डॉ.अनसूया अग्रवाल के नाम प्रमुख हे, इमन सन् 1990 म अपन शोध ग्रंथ ‘छत्तीसगढ़ी लोकोक्तियों का समाजशास्त्रीय अध्ययन’ म न केवल मुहावरा, कहावत अऊ लोकोक्ति मन के संग्रहण करे हें. भलुक ए मन ल इंकर प्रचलित भौगोलिक क्षेत्र के मुताबिक विश्लेषित करे हें. बाद म डॉ.अनसूया अग्रवाल ह इही विसय म डीलिट घलोक करिन जेखर शोध ग्रंथ घलोक प्रकाशित हे. ये बीच अड़बड़ अकन छोटे-बड़े संग्रह प्रकाशित होइस जेमां मंगल रवीन्द के छत्तीसगढ़ी व्याकरण तको हे, एमा ले सन् 2008 म प्रकाशित चंद्रकुमार चंद्राकर के किताब ‘छत्तीसगढ़ी मुहावरा कोश’जादा उल्लेखनीय हे जऊन ल वृहद कोश माने जा सकत हे, जेमां छत्तीसगढ़ी म प्रचलित करीबन सबो मुहावरा, कहावत अऊ लोकोक्ति संग्रहित हे.
छत्तीसगढ़ी मुहावरा, कहावत अऊ लोकोक्ति
छत्तीसगढ़ी म एक मुहावरा हे ‘मन मसकई’ मने मने मन म अकारण गुस्सा करना. एखर से मिलता जुलता एक कहावत हे ‘हपटे बन के पथरा, फोरे घर के सील’ मने आन कारण ले आन उपर गुस्सा उतारना. जादा बोले या अपनेच झाड़ते रहे उपर छत्तीसगढ़ी मुहावरा हे ‘पवारा ढि़लई’, इही म विस्तारवादी कहावत हे ‘बईठन दे त पीसन दे’ जऊन हिन्दी के अंगुली पकड़ कर गर्दन पकड़ना के समानार्थी हे. लालच ल प्रदर्शित करे बर मुहावरा हे ‘लार टपकई’ अऊ ‘जीभ लपलपई’, एकरे से मिलता जुलता एक कहावत हे ‘बांध लीस झोरी, त के बाम्हन के कोरी’ मने यात्रा म बाहिर निकले म भोजन करे के संबंध म हे फेर ये लालच बर घलोक उपयोग होथे. निर्लज्जता ल प्रदर्शित करे बर मुहावरा हे ‘मुड़ उघरई’, एखर से संबंधित कहावत हे ‘रंडी के कुला मं रूख जागे, कहै भला छंइहा होही’ मने वेश्या कब काकर भला करथे, काला छांव देथे. आदत ले संबंधित मुहावरा हे ‘आदत ले लाचार होवई’, इही ले संबंधित कहावत हे ‘जात सुभाव छूटे नइ, टांग उठा के मूते’ अऊ ‘रानी के बानी अउ चेरिया के सुभाव नई छूटे’अऊ ‘बेंदरा जब गिरही डारा चघ के’.
मन के बात मने मं रहई
अइसनहे अव्यक्त मजबूरी बर मुहावरा हे ‘मन के बात मने मं रहई’, एकरे ले संबंधित कहावत हे ‘चोर के डउकी रो नइ सकय’. बेइमानी उपर मुहावरा हे ‘नमक हरामी करई’ अऊ ‘दोगलई करई’, ये कर उपर कहावत हे ‘जेन पतरी मं खाए उही मं छेदा करय’. संदिग्ध आचरण ले संबंधित मुहावरा हे ‘पेट मं दांत होवई’, एखर ले संबंधित कहावत हे ‘उप्पर मं राम राम भितरी मं कसई’. ये मुह म राम बगल म छूरी के समानार्थी हे. जऊन मिल ना पाए ओखर आलोचना करे संबंधी हिन्दी के जइसे छत्तीसगढ़ी म घलोक मुहावरा हे ‘अंगूर खट्टा होवई’, एखर ले संबंधित कहावत हे‘जरय वो सोन जेमा कान टूटय’ मने मोला वो सोन के बाली नइ चाही जेखर से कान टूठ जाथे.
आगी खाही ते अंगहरा हागही
अत्याचार करे के संबंध म मुहावरा हे ‘आगी मुतई’,एखर ले संबंधित कहावत मन म ‘डहर मं हागे अउ आंखी गुरेड़े’, ‘आगी खाही ते अंगहरा हागही’, ‘पानी मं हगही त ऊलबे करही’ हे। अनुवांशिकता ले संबंधित मुहावरा हे ‘बांस के जरी, बांसेच होही’ अऊ ‘तिली ले तेल निकलई’, एखर से संबंधित कहावत हे, ‘गाय गुन बछरू, पिता गुन घोड़ा, अड़बड़ नइ तो थोड़ा थोड़ा’, ‘जेन बांस के बांस बंसुरी उही बांस के चरिहा टुकनी’, ‘जइसे दाई वइसे चिरा, जइसे ककरी वइसे खीरा’ तको एकर बर उपयोग होथे.
(लेखक छत्तीसगढ़ी भाषा के साहित्यकार व वरिष्ठ अधिवक्ता हैं)
छत्तीसगढ़ सीएम बघेल की उप सचिव सौम्या चौरसिया गिरफ्तार, 500 करोड़ की मनी लॉन्ड्रिंग का आरोप
पुलिस स्टेशन में पिता से मारपीट, परेशान बेटे ने दे दी जान, अब परिजन कर रहे कार्रवाई की मांग
Amazing: पूरा गांव ही बन गया थाना! इस पंचायत में किया यह काम तो लग जाएगा 50 हजार का जुर्माना
Viral Video: एक चोर जो अपनी बातों से रातों रात बन गया हीरो, जानें क्या किया उसने
उमरा नक्सली मुठभेड़ स्थल से बरामद हुआ अमेरिकी ऑटोमेटिक कैलिबर रायफल, सेकेंड वर्ल्ड वॉर में हुआ था इस्तेमाल
उप सचिव सौम्या की गिरफ्तारी पर भड़के छत्तीसगढ़ के सीएम, बघेल ने कहा- कार्रवाई राजनीति से प्रेरित
कौन बनेगा करोड़पति में नजर आएंगे छत्तीसगढ़ के चंदशेखर, बिग बी को सुनाएंगे नानी की कहानी, गिफ्ट करेंगे खास पेंटिंग
Chhattisgarh: बस्तर में खदान धंसी, 7 मजदूरों की मौत, कई ग्रामीण फंसे; राहत-बचाव काम जारी
Bharat Jodo Yatra : महाकाल की नगरी से रवाना हुई राहुल गांधी की भारत जोड़ो यात्रा, स्वरा भास्कर भी शामिल
छत्तीसगढ़: SNCU में भर्ती थे बच्चे, 3 घंटे तक गुल रही बिजली, 4 बच्चों की मौत, मचा हड़कंप
छत्तीसगढ़ः DFO बंगले में सांप निकला तो बाइपास रोड पर अजगर आने से लगा जाम
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Chhattisgarh news, Chhattisgarhi, Raipur news


text:
www.chhattisgarhibible.com
छत्तीसगढ़िया सबले बढ़िया
You are here
यीसु के फेर से आना
लगभग 2,000 से अधिक बछर से संसार भर म अधिक से अधिक लोग मन यीसु मसीह के सुसमाचार ल सुनत हवयं | कलीसिया हर बढ़त हवय | यीसु हर वादा करे हे कि संसार के अंत म ओहा वापिस आही |फेर अभी ले ओहा वापिस नइ आय हे, लेकिन ओहा अपन वादा ल पूरा करही
जबकि हमन यीसु के वापिस आय के इंतजार करत हन, त परमेसर हर चाहत के कि हमन ल ऐसे जीवन जीना हे जेहर ह पवितर हो अउ परमेसर ल आदर देने वाला हो | ओहा ये भी चाहत हे कि हमन एक दुसर ल भी ओकर राज्य के बारे म बतइ | जब यीसु हर ये धरती म रहिस त ओहा कहे रहिस “मोर चेला मन दुनिया म हर जगह लोग मन ल परमेसर के राज्य के बारे सुभ समाचार के परचार करहीं अउ फेर अंत आ जाही |”
बहुत अकन जाति के लोग मन अभी ले यीसु के बारे म नइ सुने हें | सरग म वापिस जाय से पहले, यीसु हर मसीही मन ल कहिस कि ओमन अइसन लोग मन ल सुभ समाचार सुनावयं जउन एला कभू न नइ सुने हें | ओहर कहिस, “ जावव अउ सब जाति के लोग मन ल चेला बनावव” अउ “खेत हर लुये बर पाक के खड़े हवय”
यीसु हर ये भी कहिस, “एक सेवक ह अपन स्वामी ले बड़े नइ होवय | जइसने ये संसार के लोग मन मोला बैर करिन, वइसने ओमन तुमन ल भी मोर कारन सताहीं अउ मार डाल्ही | फेर भी ये संसार म तुमन ल दुःख भोगना पड़ही, लेकिन हिम्मत रखव मैं हर सैतान ल जउन हर ये संसार म राज करथे ओला पराजित कर देय हंवव | यदि तुमन अंत तक मोर प्रति वफादार रइहा, त परमेसर तुमन ल बचाही |”
जब जगत के अंत होही त लोग मन के साथ का होही ओकर बारे म यीसु हर अपन चेला मन एक कहानी सूनाइस | ओहर कहिस, “एक झन मइनसे हर अपन खेत म अच्छा बीज ल बोइस | पर जब ओहा सूतत रहिस त ओकर बैरी हर आके गेहूं के बीच म जंगली बीज ल बोंके चल दीस
जब अंकुर निकलीस त ओ मइनसे के सेवक मन ओला कहिन, ‘स्वामी, आप मन तो ओ खेत म अच्छा बोय रहा | त फेर एमां जंगली दाना कहाँ ले आगे?’ स्वामी हर उत्तर दीस ‘कोई बैरी हर येला बोय होही |’
“सेवक मन स्वामी ल उत्तर दे के कहिन ‘का हमन जाके पौधा ल उखाड़ दी?’ स्वामी हर कहिस ‘नहीं’ | अगर तू मन अइसन करे जाहा त तुमन गेहूं के पेड़ ल घलो उखाड़ दीहा | लुए के बेरा तक अगोर लेवा अउ फेर जंगली पौधा ल इकठ्ठा कर जलाय बर एक जगह कुड़हो दीहा, लेकिन गेहूँ ल मोर कोठी म धर दीहा |”
चेला मन कहानी के अरथ ल नी समझ पाइन, एकरसेती ओमन यीसु ल एला समझाय बर विनती करिन | यीसु हर कहिस “जउन मइनसे हर अच्छा बीज बोवइया रहिस ओहर मसीह कस(प्रतिनिधि) ये | संसार हर खेत कस(प्रतिनिधि) ये | अउ अच्छा बीज हर परमेसर के राज्य के लोग मन कस (प्रतिनिधि) ये |
जंगली दाना हर ओ मइनसे यें जउन मन दुष्टता करत रथें | जउन बैरी हर जंगली बीज बोइस ओहर सैतान ये | लूआई हर संसार के अंत ये | अउ फसल लुओइया मन परमेसर के दूत मन यें |”
जब संसार के अंत होही, त जउन लोग मन सैतान के हें ओ जम्मो झन ल सरगदूत मन एक साथ इकठ्ठा करहीं अउ ओमन ल एक धधकत हुए आग म डाल दिहीं, जिहाँ ओमन भयंकर पीड़ा के कारन रोहीं अउ अपन दांत ल पीसहीं | तब धरमी लोग मन अपन पिता परमेसर के राज्य म सूरुज के समान चमकहीं |
यीसु हर ये भी कहिस कि ओहा संसार के अंत के ठीक पहली धरती म वापिस आही | ओहा वइसनेच वापिस आही जइसने ओहा इहां से गेय रहिस, मतलब ओकर एक भौतिक सरीर होही अउ ओहा आकास म बादल म वापिस आही | जब यीसु वापिस आही त हर मसीही जउन मर गे हवयं ओमन मरे हुए म से जी उठहीं अउ आकास म ओकर से मिलहीं |
तब जउन मसीही ओ समय म जीवित रहीं ओमन आकास म ऊपर उठहीं अउ जउन मन मरे हुए म से जी उठे रहीं ओ मसीही लोग मन के संग येमन भी मिल जाहीं | अउ ओ सब मन उहाँ यीसु के साथ रहीं | ओकर बाद, यीसु पूर्ण सांति अउ एकता म अपन लोग मन के साथ रही |
यीसु हर वादा करे हे कि हरेक ओ मइनसे जउन हर ओकर ऊपर विसवास करे हे ओला जीवन के मुकुट मिलही | ओमन हमेसा पूर्ण सांति म परमेसर के संग रहीं अउ राज्य करहीं |
परन्तु जउन मन यीसु पर विसवास नइ करहीं, परमेसर हर ओमन मन म के हरेक झन के न्याय करही |ओहा ओमन ल नर्क म फेंक दीही, जिहाँ ओमन दुःख म हमेसा रोहीं अउ दांत पिसहीं | ओ आग हर कभू नइ बुझाय ओमन ल हमेसा जलात रही अउ कीड़ा मन ओमन ल हमेसा खात रहीं |
जब यीसु हर वापिस आही त ओहर सैतान ल अउ ओकर राज्य ल हमेसा के लिए नष्ट कर दीही | ओहर सैतान ल नरक म डाल दीही जिहां ओहर ओ लोग मन के संग हमेसा जलत रही, जउन मन परमेसर के आज्ञा ल माने के बजाय सैतान के बात ल माने के चुनाव करे रहिन |
काबरकि आदम और हव्वा मन परमेसर के आज्ञा के उलंघन करिन अउ ये दुनिया म पाप ल लानिन, एकरसेती परमेसर हर ये दुनिया ल श्राप दे दीस अउ एला नष्ट करे के निर्णय लीस | लेकिन एक दिन परमेसर हर एक नवा आकास अउ एक नवा धरती के रचना करही जउन हर सिद्ध होही |
यीसु अउ ओकर लोग मन नवा धरती म रहीं अउ जो कुछ उहाँ पाए जाही ओकर ऊपर हमेसा के लिए राज्य करहीं | ओहर हरेक के आँसू ल पोंछही अउ फेर उहाँ दुख, उदासी, रोना, बुराई, दर्द, अउ मृत्यु नइ रहय | यीसु अपन राज्य म सांति अउ न्याय के साथ शासन करही, अउ ओहा हमेसा अपन लोग मन के साथ रही |
बाइबिल की ये कहानी म से लेय गये हे : मती 24: 14 ; 28: 18 ; यूहन्ना 15:20, 16: 33 ; प्रकाशितवाक्य 2: 10 ; मती 13 : 24-30 ; 36-42, थिस्सलुनीकियो 4 : 13-5 : 11; याकूब 1: 12 ; मती 22: 13 ’ प्रकाशितवाक्य 20: 10 , 21 : 1-22 ; 21


text:
.
बुद्धि के देवता श्री गणेशजी एसो परगट होइस त सीधा-सीधा अपन आसन म नई बिराजिस. अपन भगत मन संग गोठियायिस. भगत मन ल सरकार कोरोंना के सेती धूमधाम से गणेशोत्सव मनाय के मनाही करे हे. अभी कोरोना के तीसर लहर के डर सरकार अउ भगत मन ल हे. सरकार घेरी-बेरी चेतावत हे तीजा अउ गणेशोत्सव म कोरोना नियम के पालन करना जरूरी हे.सरकार अपन बुता ल करत हे. भगत अपन कर्तव्य ल करहीं.
मुख्यमंत्री के निवास म तिहार
हमर छत्तीसगढ़ के मुख्यमंत्री भूपेश बघेल ह पोरा के दिन अपन सरकारी निवास म जोरदरहा तीजा-पोरा कार्यक्रम रखिस. दिल्ली ले तिजहारीन आगें. खुश हो के बिदा होइन. स्व-सहायता समूह के दीदी मन के तेरा करोड़ (13 करोड़) रू.के करजा ल माफ़ कर दिस.वुही बहिनी मन आंय जेन स्व-सहायता समूह से स्कूल म मध्यान्ह भोजन बनाथें. आंगन-बाड़ी म पूरक पोषन-आहार बाँटथे, रेडी-ईट अउ सरकारी राशन दुकान चलाथें. येखर अलावा आत्म-निर्भर होय बर कई ठन बुता करथें.ये बहिनी मन बड़ खुश होइं हें.करजा माफ़ होय ले जेन बहिनी मन डिफाल्टर होगे रिहिन उन अब करजा ले सकत हें.
Rahul Gandhi की Bharat Jodo Yatra में शामिल हुईं Swara Bhaskar, क्या बोले Narottam Mishra?। MP News
MP News। आदिवासी सीटों पर Jai Yuva Adivasi Shakti Sangathan का प्रभाव, Congress की बढी मुसीबतें
Jabalpur में शादी का धोखा देकर एक साल तक किया शोषण, महिला की शिकायत के बाद आरोपी गिरफ्तार I MP News
Raipur News : रायपुर में 'Shraddha' जैसा हत्याकांड, आरोपी ने Odisha के जंगल में जलाया लाश
Chhattisgarh विधानसभा का विशेष सत्र आज से, मंत्री Amarjeet Bhagat और Kawasi Lakhma का बड़ा बयान
Gujarat Election: PM Narendra Modi का Congress पर हमला, 'विपक्ष में मुझे गाली देने की लगी होड़'
Raipur News : Shraddha Murder की तर्ज पर रायपुर की युवती की हत्या, Odisha के जंगल में फेंका शव
Madhya Pradesh News : Rewa में 3 शातिर चोर हुए गिरफ्तार, देर रात निजी Bank में घुसे थे | Latest News
Raipur News: Shraddha Murder की तर्ज पर युवती की हत्या, पुलिस ने आरोपी युवक को किया गिरफ्तार। Odisha
Barwani में PESA जागरुकता सम्मेलन में पहुंचे CM Shivraj, मंच से जनपद पंचायत CEO को किया सस्पेंड
Narottam Mishra ने Rahul Gandhi पूछे सवाल, कहा- 'Bharat Jodo Yatra में Swara Bhaskar क्यों ?'
मइके जाय के सुख-दुःख
पहिली दिन करू-भात खाय के परम्परा हे. दूसर दिन तीज उपास, तीज उपास के बाद के दूसर दिन गणेश चतुर्थी परथे. सबेरे-सबेरे तिजहारीन मन फरहार करिन. मइके म उन सुखासन म बइठिन. गोठ म अपन-अपन घर-दुआर के सुख-दुःख आधा रात ले गोठियायिन. फूलबाई अपन बहिनी ल किहिस-चमेली दीदी देखे बस म कतेक भीड़ रिहिस. एक दुसर ल ढकेल-पेल करत मइके पहुंचेंन. दुनो टूरा मन अतेक रोंय के करलई लागे .कहूँ मइके आय के जगा म कोनो दुसर जगा म जाना रहितिस त मेंहा अतेक भीड़ म सफर नइ करतेंव.खड़े-खड़े गोड़ हाथ पिरागे. दु चार झन लइका मन त मारे गर्मी के उल्टी कर डरींन’. चमेली किहिस छत्तीसगढ़ सरकार ह मोटर किराया म रूपिया म चार आना (25प्रतिशत)बढ़ा दिस. तीजाच बखत किराया बढ़ाय के मुहूर्त निकले गिस.
चंपा किहिस … तीजा बखत मोटर भाड़ा बाढ़गे
सब ले छोटे बहिनी चंपा किहिस-‘मोटर वाले मन लाहोच लेथें.एक त किराया बढ़ा दिन अउ बस म ठूंस-ठूंस के सवारी भरत रिहिन. बस म आवत-आवत मोला अकबकासी लागे. भोलू के ददा हर स्टेशन म बस बइठार के खेत म पानी पलोय बर चल दिस. चिगिर-चांगर लइका मन ल धरेंव अउ बस अइस त बोजागेंव.दुनों लइका मन ल कंडेकटर पइस तहाँ ले लांन के दिस.मइके के आवत ले हबल-डबल होगे’.
छलछलाइस आँखी
चंपा के आँखी ले आँसू छलछलागे. अपन दाई फिरंतिन के सुरता कर के तीनों बहिनी अउ ओखर मन के फूफू (बुआ) के रोना-गाना मचगे. चंपा के बिहाव होय तीन साल होय रिहिस के ओखर दाई ल कोरोना रोगहा ह लील डरिस.ओखर चार महीना के बाद ददा समारू ल घलो कोरोना लील डरिस.अब दु भाई तीन बहिनी बांचे हावें.तीनो बहिनी अपन-अपन ससुरार चल दिन.बड़े भाई खेती-खार देखथे.छोटे ह अभी-अभी मास्टरी के नौकरी लगिस हे. घर माटी के हे. चंपा के ददा सदा जीवन वाले रिहिस.फेर अपन लोग लिका मन ल पढ़े-लिखाय बर पाछू नइ हटिस. तीनों बहिनी अउ एक भाई के बर-बिहाव करके उनकर घर बसा दिस.ये कोरोना उनकर दाई-ददा ल खागे.नहिं त एसो छोटे भाई के बिहाव घला कर देतिस.करजा बोड़ी त सबे के होथे.
मइके मया के कोरा
तीजा उपास निर्जला होथे. न पानी पीना हे न चाहा. पूजा-पाठ अउ रात भर जागरण होथे. भाई ह उनकर तीनों बहिनी अउ फूफू बर नवा लुगरा चूरी-फुंदरी अउ सिंगार के सकल चीज लानिस. तस्मई (खीर), पूरी, तिखुर, सिंघाड़ा, नरियर अउ किसम–किसम के भोग-राग के फरहार होगे. पारा परोस ले आय फरहरी के नेवता म उन गिन. चार-पांच घर जा के उन अउ फरहार करिन. दूसर मन ल घलो उन अपन घर बला के खवइंन-पियइन्.इही त मया-मोह आय. अपन जनम-भूमि के कोरा सब झन ल बलाथे. मया करथे. आशीर्वाद देथे.लइका मन ल ममा घर जाय संउख रहिथे. ममा ह कहूँ उमर म छोटे त कहूँ बड़े होथे. दाई-ददा ,बबा, बबा-दाई, भाई-बहिन, कका-काकी ,ममा –मामी, नाना-नानी,फूफू के दुलार म नवा पीढी के पौध बाढ़थे. तीजा-पोरा के तिहार छत्तीसगढ़ म भू उत्साह के संग मनाय जथे.
अब भाई के लोकेशन मोबाइल म
अब ओ आवागमन के साधन बाढ़े ले पद-यात्रा कमती होगे. मोटर-कार,मोटर-साइकल बहुत होगे.जेन अति साधारण परिवार के हें उही मन बस के सफर करथें.पहिली मइके म रेहे बर दस-पन्द्रह दिन कोनो –कोनो मन महीना भर रही जांय. मयाच-मया म ममीयारो के सुख-दुःख भोगें .अब आवागमन के साधन बाढ़े ले हप्ता नहिं त दु चार दिन रहना होथे. नवा–नेवरिया बहू अउ नव ब्याहता बेटी के आकर्षण मइके बर जादा होथे. बाल-गोपाल के होवत ले आना-जाना जादा हो जथे. धीरे से मइके के मोह-माया घटत जथे. अपन घर दुआर पति,लइका, सास,ससुर, देवर-ननद के मोह बाढत जथे. बहिन के रक्षा-बंधन म बड़ ताकत होथे. ये मया के डोरी जीवन भर बंधाय रहिथे. तीजा बर लेवाल भाई होथे. जब तीजा लकठाथे तब एकक दिन अउ एकक घंटा बहिनी के रद्दा देखई म बितथे. मोबाईल अउ इंटरनेट के जुग म अब पहिली सरिख रद्दा देखई नइ होय काबर के छिन-छिन के सूचना मिल जथे.
(ये शत्रुघन सिंह राजपूत के निजी विचार हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Chhattisgarh news, Chhattisgarhi Articles, Chhattisgarhi News


text:
कोरबा। पूर्व गृहमंत्री ननकीराम कंवर के परदेस म होवत पत्थलगड़ी के घटना मन म कहिना हे कि, ‘पत्थलगड़ी के संबंध आदिवासी मन ले नइए अउ एखर उपयोग धर्मांतरण बर करे जात हे अउ एमा सामिल सबो लोगन देसद्रोही हे। ‘
उमन कहिन कि ‘एक देस म एक संविधान एक कानून लागू होही, जतका भी धर्मांतरण करइया पूरव अधिकारी पकड़े गेहे , उमन धर्मांतरण के पीछू राजतंत्र करे के चाहत हे। पांचवीं अनुसूची के ये मतलब नइए कि उंखर अलग संविधान होही, अनुसूची म सुविधा मन दे गेहे हे।
ननकीराम कंवर ह कहिन कि , ‘जे मन ह पत्थलगड़ी के समर्थन करही उंखर उपर देसद्रोही के रूप म कार्रवाई करना चाहि। कांग्रेस के नेता क्रिश्चन हे अइसे म वो मन समर्थन करे तो कोनो ताज्जुब के बात नइए। उमन कहिन कि आगामी विधानसभा चुनाव म जोगी ल चार से पांच सीटें मिलना मुश्किल हे कबर कि जोगी अपन कार्यकाल म कुछु नइ करिस हे।
कोरबा। पूर्व गृहमंत्री ननकीराम कंवर के परदेस म होवत पत्थलगड़ी के घटना मन म कहिना हे कि, ‘पत्थलगड़ी के संबंध आदिवासी मन ले नइए अउ एखर उपयोग धर्मांतरण बर करे जात हे अउ एमा सामिल सबो लोगन देसद्रोही हे। ‘


text:
.
बंशी कका हर नाचे-कूदे म माहिर हे. नचइया मन जब बिधुन हो के नाचत रहिथें तब ओखरे मन के जोश म खुदे उमड़ जथे. कका आव देखे न ताव झट खुदे नाचे बर धर लेथे. जस-जस बाजा घटकथे तस-तस बंशी कका मटकथे. ओखर गोड़-हाथ अउ तन बदन नाच म अटकन-मटकन होवत रहिथे. भोला बबा घलो जुन्नेट मनखे आय. ओहा लटक-मटक नइ जाने. फेर संगति म सब जायज होथे. ‘जेखर जइसे संग ओखर वइसने रंग’. बबा कई बखत अइसना संगति म दुरिहा ले आनंद लेय बर जानथे. राजसी ठाठ-बाट ल भूला के सादा जीवन जीना पसंद करथे. शांत चित्त दिखथे. बंशी कका रंगीला हे. चारों खुंट शाट मारत रहिथे. मउका परे ले रो-गा के मेंन आफ दी मैच घलो हो जथे. ठेलहा बइठे बर नइ जाने. राजनीति के बड़े-बड़े गेम खेलथे.
बाजा के धुन
कका अउ बबा एक दुसर ल टक्कर मारत रहिथें. खुदे उन ताली बजाथें अउ मिटकिया देथें. जनता ल पूछ्थें ताली कोन बजइस? कभू-कभू ताली ह अपने-अपन घलो बाज जथे. बंशी कका ह नाचे-कूदे म सधे मनखे आय. लक्ष्य ल साधे बर बड़ हुशियार हे. बबा बपुरा सीधा-सादा मनखे जेने मीठ गोठियाथे ओखरे बात ल सही मान लेथे. जुबान ल गठिया के धर लेथे. बंशी कका ह सबे पार के बाजा बजाय बर जानथे. बाजा के धुन ल झट पकड़ लेथे. नचइया मन संग खुदे नाच लेथे. लक्ष्य-संधान करथे. बिरोधी मन ल निपटाना जानथे. कका ह चिरई-चुरगुन मन बर मुठा-मुठा धान नहिं त दाना-वाना छिंच देथे. चिरई-चुरगुन धान या दाना खा के उड़ा जथें. ये परोपकार जारी हे. भोला बबा अपन जुन्ना सीट म बइठे रही जथे. माया लोक के माया ल घलो जानथे फेर का कर लेथे ? बने ढंग ले हुमेले ले घलो बुता ह बन जथे. फेर का करबे सिधवा मनखे ल जे पाथें उही हुमेल देथें.
एमपी के रतलाम में टायर फटने से ट्रक हुआ बेकाबू, 15 लोगों को कुचला, 6 की मौके पर मौत
Inside Story: आयुष्मान भारत और पोषण आहार घोटाले खुलते तो नप जाते सीनियर अफसर, इसलिए लोकायुक्त डीजी को ही हटवा दिया
मध्य प्रदेशः रतलाम में भीषण हादसा, टायर फटने से ट्रक हुआ अनियंत्रित, 5 लोगों की मौत, 11 घायल
अनोखा प्रदर्शन: 20 दिनों से टाॅवर पर चढ़े हैं 5 किसान, सीएम को लिखा पत्र; जानें क्या है वजह?
VIDEO: 'किसी कीमत पर लव जिहाद का खेल नहीं चलने दूंगा, लाएंगे कड़ा कानून'- सीएम शिवराज सिंह चौहान
भोपाल में दिव्यांगों की राष्ट्रीय क्रिकेट प्रतियोगिता का आयोजन, व्हीलचेयर से दिखेगा खिलाड़ियों का दमखम
कमलनाथ ने बीजेपी, RSS और VHP को दी चुनौती, कहा- राहुल गांधी से धर्म और अध्यात्म पर कर लें बहस
शिवपुरी मंडी में खड़े ट्रक में लगी आग, देखते ही देखते लाखों का माल हो गया खाक, देखें VIDEO
MPHC recruitment 2022: जूनियर ज्यूडिशियल असिस्टेंट की नौकरियां, 23 दिसंबर तक करें अप्लाई
Shivpuri: पाइप लाइन बिछाने के दौरान मिट्टी धंसने से 5 मजदूर दबे, एक की मौत; जानें पूरा मामला
Indore News: टंट्या मामा भील के बलिदान दिवस पर क्या बोले CM Shivraj ? | Latest News | News18 MP CG
माया लोक के छाँव
भोला बबा जुन्नेट मनखे आय. बंशी कका ओकर पार नई पाए. दिल्ली-दरबार के माया लोक म बहुत अकन चंदा अउ तारा हें. उन इहाँ-उहाँ चमकत रहिथें. हर चंदा अउ तारा इही सोचत रहिथे के हमरे करा माया के अंजोर हे. बड़े-बड़े बोल-तोल हे. भोला सब जानथे गियानिक मनखे आय. हर इसारा ल झटकुन समझथे. कतको झन ल झेलथे घलो. उहें बंशी कका तिर अपन जादू हे. माया-लोक से ले के जनता के मया-लोक तक ओखर पावर के शोर हे. बंशी कका अपन घर म हुकुम चलाथे. बाहिर जलवा देखाथे हे. माया-लोक के कठिन से कठिन सवाल ल हल करके देखाथे. अंधियार म सुरूत्ती के दीया बरोबर जनाथे थे. गद्दीदार कुरसी म बइठे के लगन ओखर जनमजात सुभाव हे. बंशी कका माया लोक के छांव ल घलो नचवाय के टिरिक ल जानथे. भक्ति-भावना म कभू कमी नइ रिहिस. माया-लोक के छांव म राजनीति के अटकन-मटकन खेलना-खेलाना ओला आथे. भोला कका के सपना ल कोनो न कोनो बिच्छु डंक मार देथे. जेन ह जनाथे जरूर फेर तिलमिला के रेहे बर लागथे.
राजनीति म अनुलोम-विलोम : ज्वार-भाटा
लालबुझक्कड़ के मशीनी खोपड़ी म तरह-तरह के ज्वार-भाटा उठत रहिथे. राजनीति के मउसम के ज्ञान ओला हे. राजनीति के मउसम म बिन बादर बिजली चमकना, बिन बादर पानी-पानी होना ओखर अटकल पंचे म फिट बइठथे. लालबुझक्कड़ फक्कड़ मनखे आय. फेर राजनीति के नाड़ी टमड़े बर जानथे. बंशी कका के आसपास रंग-बिरंगी फूलवारी हे. कभू-कभू भोला बबा घलो उहाँ फूल के खुशबू लेथे. लालबुझक्कड़ बंशी कका के बारे म पलटूराम ल किहिस-‘ बंशी कका भविष्य के राजनीति के तियारी करे म बड़ चतुरा हे. ओखर हर गोटी निशाना म आ के बुड़त दिखत हे. गाय अउ गोबर बड़ पबरित (पवित्र) हे. बंशी कका चुन-चुन के चाल चले म हुशियार हे. पलटूराम किहिस-‘भोला बबा चुपेचाप गेम खेलथे. माया-लोक म ओखरो धमक हे. फेर भोला बबा सब जान-मान के अनुशासन के डोर म बंधाय हे. माया-लोक के डोर म बंधना अउ कसाना अनुभव के जीनिस आय . सत्ता के म माया-डोरी म बड़े-बड़े शूरमा मन बंधा जथें हें. लालबुझक्कड़ किहिस-‘उपर वाले के माया के आगू भोला बबा के बोलती बंद हे. बंशी कका अभी बुलंदी म हे. ओखर भाग घलो बुलंद हे. कका जरूर प्राणायाम अउ अनुलोम-विलोम रहस्य के चोक्खा परयोग करत होही. राजनीति के हर आसन ल ओहा साधे हे. पलटूराम ल किहिस-‘भोला बबा जनता के पक्का सेवक आय. दवई देय के बुता म दिन-रात लगे रहिथे. लालबुझक्कड़
किहिस-‘कुरसी ओला देख के दउड़त आथे. तभे भोला बबा ओमा बिराजमान होथे. अभी त अपरा-डिपरा समे हे. हवा देख के बबा चलत हे. वोखर सपना मुखिया के राज-मुकुट के हे. फेर राजनीति के कच्चा सड़क म फुतकी के आंधी जब-तब चलते रहिथे. अभी तो मदारी के डमरू जइसे बाजत हे, बेंदरा मन वइसने नाचत हें.
(शत्रुघन सिंह राजपूत वरिष्ठ पत्रकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarh news, Chhattisgarhi News


text:
खबरीलाल किहिस-अब कऊँआ कोनो जगा दिख जथे तब डर लागथे. कहूं फड़फड़ाके इही करा मरगे त हमरो जी के जंजाल हो जही . तुरंत खबर करे बर लगही के ये दे करा तीन-चार ठन कऊँआ मरगे हे. झट ओखर जांच शुरू हो जही....छत्तीसगढ़, मध्य प्रदेश, छत्तीसगढ़ी January 18, 2021, 4:46 pm IST
भ्रष्टाचार एक महान वायरस आय. ये वायरस अपन सूक्ष्म रूप म हमर महान देश म सब जगा व्याप्त हे. कतको झन एला अशुभ मानथें त कतको झन एला अतेक शुभ मानथें के देवारी म लछमी दाई के जगा म एखरे पूजा करथें....छत्तीसगढ़, छत्तीसगढ़ी January 12, 2021, 1:01 pm IST
छत्तीसगढ़ म तिहार-बार के कोनो कमी नइ हे. ये तिहर गिस त ओ तिहार आवत हे. ओ तिहार म ये ये कलेवा बनिस त अब अवइया तिहार म कुछु अलग पकवान बनना हे. ख़ास पकवान ख़ास अवसर म बनाय के सुंदर रीति-रिवाज हे. एखर ले खान-पान म नवीनता बने रहिथे....छत्तीसगढ़, मध्य प्रदेश, छत्तीसगढ़ी December 31, 2020, 4:33 pm IST
छत्तीसगढ़ म तीन कोरी ले जादा खेल खेले जथे. एमा भौंरा, खो-खो, फुगड़ी, बिल्लस, डंडा-पचरंगा, घांदीमुंदी, छू-छूवउल, नदी-पहाड़, कुश्ती, उलांडबाडी, रेस-टीप,सेवन डेस, बीस-अमरित, गिल्ली-डंडा, अटकन-मटकन, तिरी-पासा, खीला-गडौल, घांदी-मुंदी, बांटी, घर-गुन्दिया, सगा-पहुना, खुडूवा, बिलल्स, चकरी, अंधियारी-अंजोरी, पुतरा-पूतरी, रूमाल-लुकउल, ठट्ठा-मट्ठा, हाथी-घोडा पालकी, पचवा-गोटी, डंडा-कोल, रही-चुल्ली आदि सामिल हे. ...छत्तीसगढ़, मध्य प्रदेश, छत्तीसगढ़ी December 30, 2020, 1:32 pm IST
पंचजी, सरपंचजी मन के मार्गदर्शन म गाँव के खूब विकास होथे. पंचइत के आमदनी अउ उनकर आमदनी संगे संग चलतथे. बड़े पंचइत के बड़े आमदनी हे. छोटे पंचइत सरकार भरोसा हे.अब नवा जमाना हे, रोना-हाँसना सब सरकार के भरोसा हे....छत्तीसगढ़, मध्य प्रदेश, छत्तीसगढ़ी December 25, 2020, 7:07 pm IST
अब छत्तीसगढ़ अपन सांस्कृतिक सम्पन्नता के सेती जाने जावत हे. एखर पहिचान समृद्ध किसान मन ले होवत हे. हमर चिन्हारी किसान आदिवासी मन ले हे छत्तीसगढ़ के नवा पहिचान बर सिरपुर ल विकसित करे जही जों ह नालंदा के बाद सब ले बड़े बौद्ध परिसर आय. ...छत्तीसगढ़ December 22, 2020, 2:08 pm IST
मुख्यमंत्री भूपेश बघेल ह अपन मासिक आकाशवाणी रेडियो वार्ता म किहिस के राज्य सरकार ह अपन दु साल के शासनकाल म जनता के भावना, इच्छा, उम्मीद, ल जान-समझ के शासन-प्रशासन ल समस्या निराकरण के विषय म संवेदनशील करे के परयास करे हे. किसान मन बर कई योजना लागू करे गे हे, उद्योग अउ बैपार जगत म अच्छा परभाव दिखत हे....छत्तीसगढ़, छत्तीसगढ़ी December 18, 2020, 3:09 pm IST
कवि लटपटिया कुछ महीना म नगर के परमुख रसवर्षक कवि होगे. छोटे-बड़े सब कवि लेखक मन ल साधे के आधुनिक लेवना(मक्खन)विधि के परयोग करिस. नगर स्तरीय कवि सम्मेलन ले प्रदेश स्तरीय कवि सम्मेलन म ओखर दखल बाढगे. प्रदेश के संस्कृति विभाग के आंखी म माड़े चश्मा ल जब हटइस त संस्कृति विभाग के आँखी म सिर्फ कवि लटपटिया दिखिस....छत्तीसगढ़, छत्तीसगढ़ी December 15, 2020, 6:28 pm IST
दारू पियइया पियक्कड़जी मन घलो सरकार के सम्माननीय वोटर आंय. एखर सेती कल्याणकारी राज्य म उनकर बर मदिरा सुलभ कराना सरकार के बुता हे. सो सरकार करत हे. कतको झन कथें हम पिथन एकरे सेती ताकि सरकार के खजाना भरे राहय. अइसे सोचइया मन धन्य-धन्य हें’....छत्तीसगढ़, मध्य प्रदेश, छत्तीसगढ़ी December 14, 2020, 5:35 pm IST
किसान अन्नदाता हे. किसान के एकक बूंद पछीना जेन खेत म गिरथे तेंन हीरा-मोती ले जादा कीमती होथे. अन्न जिंदगी देथे. किसान धरती महतारी के वरदानी सन्तान आय. लइका पिचका अउ दाई,माई-पिल्ला सबो संग दिन-रात खेत-बियारा(खलिहान) म मिहनत करथे. मउसम के हर मार सहिथें. हर संघर्ष करथें. खेती करत-करत जिनगी के साँझ हो जथे. तभो ले औसत खेती घाटा के होथे, अइसे काबर ?...छत्तीसगढ़, छत्तीसगढ़ी December 8, 2020, 3:09 pm IST
प्रगतिशील विचारक, लेखक, कवि अउ पत्रकार ललित सुरजनजी के निधन के सूचना हर अचरज म डार दिस. आज छत्तीसगढ़ ह अपन एक झन सपूत गंवा डरिस .साम्प्रदायिकता अउ रूढ़िवादिता के खिलाफ देशबन्धु के माध्यम से जों लौ मायाराम सुरजन जी ह जलाय रिहिस ओला ललित भैया हर बखूबी आघू बढ़इस’....छत्तीसगढ़, छत्तीसगढ़ी December 5, 2020, 1:00 pm IST
छत्तीसगढ़ म लोक व्यवहार म लोकाचार के बड़ महत्व हे. सैंकड़ों बछर ले चले आवत लोक परम्परा के पालन आचरण म जब उतर जथे तब ओला लोकाचार कथें. ये लोकाचार ले जीवन शैली के दरसन होथे. छत्तीसगढ़ म घरों घर लोकाचार के धियान रखे जथे. एमा छोटे छोटे बात होथे जेमा छ्त्तीसगढिया सोच के प्रतिबिंब दिखथे. ...छत्तीसगढ़, छत्तीसगढ़ी December 2, 2020, 1:35 pm IST
सरकार ‘पढ़ई तुहँर दुआर’कार्यक्रम चलावत हे. ये कार्यक्रम अखबार म जादा रेंगत, दउड़त हे. हाल बेहाल हे. आनलाइन पढ़ई बर न पालक जागे हें न बालक.कुलुप अंधियार हे. कतको शिक्षा–परेमी, गुरूजी अउ पालक आनलाइन शिक्षा ल आफलाइन नइ होवन दे हें. आनलाइन शिक्षा पियासा के पानी बन के परगट होय हे. शेष मन आंकड़ा दउड़ म शामिल हें....छत्तीसगढ़, छत्तीसगढ़ी December 1, 2020, 1:31 pm IST


text:
रायपुर। राजधानी रायपुर के एनआईटी अउ सेन्ट्रल लाइब्रेरी के बीच म बनात ऑक्सी रीडिंग जोन के रीडिंग टॉवर के दीवाल मन ल हीट रजिस्टेंस ग्लास लगाए जात हे, जेखर ले सूरज के प्रकाश अंदर तो आ ही लेकिन ओखर गरमी नई आवय । इही तरह दो मंजिला ये रीडिंग टॉवर म थर्मल इन्सुलेशन वाले छत के निरमान करे जात हे। जेखर ले उपर ले भी गरमी अंदर नइ आवय। ये राजधानी रायपुर के पहिली ग्रीन बिल्डिंग होही। जिहां इहां के युवा मन ल पढ़े बर वातानुकूलित माहौल मिलही। कलेक्टर ओपी चौधरी अउ नगर निगम के आयुक्त रजत बंसल ह आज ऑक्सी रीडिंग जोन पहुंच कर निरमान कारय मन के जायजा लिस हे अउ अंतिम चरण के कारय मन संबंधित निरमान एजेन्सी ल कारय जलद पूरा करे बर निर्देश दिस हे।
ऑक्सी रीडिंग जोन के टॉवर म गरमी ल रोकही कांच के दीवार अउ थर्मल इन्सुलेशन वाले छत
रायपुर। राजधानी रायपुर के एनआईटी अउ सेन्ट्रल लाइब्रेरी के बीच म बनात ऑक्सी रीडिंग जोन के रीडिंग टॉवर के दीवाल मन ल हीट रजिस्टेंस ग्लास लगाए जात हे, जेखर ले सूरज के प्रकाश अंदर तो आ ही लेकिन ओखर गरमी नई आवय । इही तरह दो मंजिला ये रीडिंग टॉवर म थर्मल इन्सुलेशन वाले छत […]


text: रायपुर। भारतीय राष्ट्रीय छात्र संगठन (एनएसयूआई) ह आज रोजगार रइली निकालिस। एनएसयूआई के प्रदेशाध्यक्ष आकाश शर्मा के नेतृत्व म निकले ये रइली म सैकड़ों छात्र अउ युवा सामिल रहिन हे। रइली कांग्रेस भवन ले निकलिस जे ह नगर के विभिन्न मारग ले गुजरिस। ये दउरान युवा मन ह सरकार के खिलाफ जमके नारेबाजी करिन। एनएसयूआई के प्रदेशाध्यक्ष आकाश शर्मा ह कहिन कि राज्य सरकार चुनाव जीतय बर लोगन ल लुभाय के काम करत हवय। मोबाइल बांटे के तइयारी करे जात हे। जबकि युवा मन ल उंखर योग्यता ल देखत हुए रोजगार के जरुरत हे। पूरा प्रदेश म खासकर ग्रामीन क्षेत्र मन म रोजगार के बेहद कमी हे। सरकार युवा मन ल आत्म निरभर बनाना छोड़ के उमन ल खैरात बांटके पराश्रित करे म जुटे हे। जितेंद्र पांडेय, कुलदीप यादव, देवेन्द्र साहू समेत बड़े संख्या म एनएसयूआई के पदाधिकारी अउ कारयकरता मवजूद रिहन हे।


text:
नवनीत शुक्ला, मुंगेली। सरकार ह कुपोसन ल दूर करे बर कतको योजना चलवात हे। ताकि लइका मन तंदुरुस्त रहय। लेकिन येखर बर हरके लइका बर मिलइया पइसा अतका कम हे के ये पइ म एक कप ढंग के चाय घलो नइ मिलय। सरकार ल योजना मन के रिजल्ट बेहतर करना हे अउ कुपोसन मिटना हवय त येकर दर म बढ़ाय के जरूरत हे।
आज प्रदेस सरकार होवय या केंद्र सरकार दूनो ह कुपोसन ले निपटे बर कई ठन योजना मन ल चलात हे जैसे आंगनबाड़ी म 3 साल ले 6 साल के लइका मन बर पौस्टिक आहार बना देना, प्रायमरी स्कूल अउ मिडिल स्कूल म लइका मन बर मध्यान्ह भोजन अउ अस्पताल मन म कुपोसित लइका अउ ओखर मां बर 15 दिन तक के भोजन दिए जात हे । ओखर बाद जब लइका के अस्पताल ले छुट्टी होथे त 2250 रुपिया अलग ले देय जात हे। पर स्कूल अउ आँगनबाड़ी म जे रासि देय जाथे का वो ह पर्याप्त हवय ? ये सोचे के बात हे। प्रायमरी अउ मिडिल स्कूल के लइका मन बर 4 रुपिया 58 पइसा अउ मिडिल बर 6 रुपिया 18 पइसा देय जाथे । आंगनबाड़ी म ये रासि ह 5 रुपिया 50 पइसा हे ।
अब सोचे के बात ये हे के जब एक बने असन चाय बर 10 रुपिया लगथे । त सरकार कोतो ले मिलत रासि म लइका मन बर कइसे पोस्टिक आहार मिलहि । येकर बर सासन ल सोचना चाही। विमित्रा धृतलहरे ,मध्यान्ह भोजन प्रभारी के कहिना हे के ” स्कूल म लइका मन बर जेन योजना चलाय जात हे तेमा मुंगेली ब्लॉक म 232 प्राथमिक साला, 92 मिडिल स्कूल, 2 आसरम ,2 मदरसा हे । जेमा मध्यान भोजन खिलाय जाथे । येकर बर सासन ले हरके लइका बर 4 रुपिया 58 पइसा अउ मिडिल बर 6 रुपिया 18 पइसा मिलथे। उहें डॉक्टर मांझी, प्रभारी सिविल सरजन जिला अस्पताल मुंगेली ह बताइस के ” जिला अस्पताल म 10 बिस्तर कुपोसन वारड के बेवस्था हे । जेमा लइका अउ ओखर संग 1 आदमी के बेवस्था करे जाथे । वरतमान म 8 लइका भरती हवय। जेला 100 रुपिया के हिसाब ले म दूनो के 15 दिन तक इलाज के बेवस्था हवय । अउ छुट्टी के बेरा म 2250 रुपिया देय जाथे । ”
नवनीत शुक्ला, मुंगेली। सरकार ह कुपोसन ल दूर करे बर कतको योजना चलवात हे। ताकि लइका मन तंदुरुस्त रहय। लेकिन येखर बर हरके लइका बर मिलइया पइसा अतका कम हे के ये पइ म एक कप ढंग के चाय घलो नइ मिलय। सरकार ल योजना मन के रिजल्ट बेहतर करना हे अउ कुपोसन मिटना हवय त येकर दर म बढ़ाय के जरूरत हे।


text:
जांजगीर-चांपा। जिला के राहौद नगर पंचायत के पीडीएस बितरन म गड़बड़ी के सिकायत के मामला म जांच सुरु हो गिस हे। पामगढ़ खाद्य निरीक्षक ह जब सोसायटी म खाद्यान्न बितरन के भौतिक सत्यापन करिस त स्टॉक म 353 बोरा चाउर, 7 बोरा शक्कर अऊ 68 बोरा नून कम पाए गिस। खाद्य निरीक्षक ह जांच के बाद पंचनामा बनाइस। जांच म मरे अऊ पलायन करे मनखे मनके नाव म रासन बितरन होए के खुलासा घलो आघु आइस हे। ये घलो आरोप हे कि सोसायटी के बिक्रेता ह पीडीएस के सामान बितरन करे के बजाय चौकीदार ल समाग्री बितरन के जिम्मा दे हे। पाछु के छह महीना ले ये सब चलत हे,अऊ संचालक मंडल ल एकर कउनो जानकारी नइ हे।
राहौद म पीडीएस बितरन म गड़बड़ी
जांजगीर-चांपा। जिला के राहौद नगर पंचायत के पीडीएस बितरन म गड़बड़ी के सिकायत के मामला म जांच सुरु हो गिस हे। पामगढ़ खाद्य निरीक्षक ह जब सोसायटी म खाद्यान्न बितरन के भौतिक सत्यापन करिस त स्टॉक म 353 बोरा चाउर, 7 बोरा शक्कर अऊ 68 बोरा नून कम पाए गिस। खाद्य निरीक्षक ह जांच के […]
Related Posts
Nothing found!
It looks like nothing was found here!


text:
रायपुर । छत्तीसगढ़ के राजधानी रायपुर म मंगलवार के रात आईपीएल के तर्ज म सार्थक टीएमटी प्रेजेंट्स छत्तीसगढ़ T20 लीग (सीटीएल) के शुरुआत अंतरराष्ट्रीय क्रिकेट स्टेडियम म होइस। आरडीए अध्यक्ष संजय श्रीवास्तव अउ सीटीएल के ब्रांड एम्बैसडर मोहम्मद कैफ ह येखर शुरुआत करिस। उद्घाटन के मउका म फिल्म अभिनेता अक्षय कुमार के डुप्लीकेट अउ कॉमेडी नाइट फेम विकल्प मेहता ह रंगारंग कार्यक्रम के प्रस्तुति दीस। 15 दिन तक चलइया ये लीग म 7 टीम के खिलाड़ी मैदान म उतरही। मंगलवार रात पहिली मुकाबला क्वींस क्लब 11 वॉरियर अउ रायपुर सुपर स्मैशर्स के बीच खेले गिस। जेमा क्वीन्स 11 क्लब वॉरियर ह 2 विकेट ले मैच ल जीत लिस। हालांकि आरएसएस के टीम ह कड़ा मुकाबला करिस।
यूबीजीएल के फायर होय ले सीआरपीएफ के तीन जवान घायल
दंतेवाड़ा । इहां गलती ले यूबीजीएल यानि अंडर बैरल ग्रेनेड लॉन्चर के फायर होय ले सीआरपीएफ के तीन जवान मन के घायल हो गिस। वहीं एक जवान के हालत गंभीर हवय। घायल जवान इलाज बर रायपुर लाए गिस हे। बताय गेहे कि जिला के अरनपुर कैम्प म हथियार मन के सफाई के दउरान गलती ले यूबीजीएल फटगे, जेखर ले ये घटना होइस। घायल जवान सीआरपीएफ के 111वीं बटालियन के हवय।
ग्राम पंचायत पचेड़ा के सचिव निलंबित
महासमुंद । कलेक्टर हिमशिखर गुप्ता ह ग्राम पंचायत पचेड़ा के सचिव ल निलंबित कर दिस। ओखर खिलाफ लोक सुराज म लापरवाही बरते अउ शराब पीके आए के शिकायत मिलिस हे। गउरतलब हे कि नीलमणि चंद्राकर ग्राम पंचायत पचेड़ा के सचिव हवय।
प्रधानमंत्री आवास म ठगी : एफआईआर नइ लिखत हे पुलिस ह
रायपुर। प्रधानमंत्री आवास योजना के नाम म आरंग व अभनपुर ब्लॉक के हितग्राही मन ले तीन सौ ले पांच सौ रुपिया वसूलइया ग्रामीण विकास ट्रस्ट के फर्जीवाड़ा खुले के बाद अब न तो पुलिस एफआईआर लिखत हे अउ न ही जिला पंचायत के अधिकारी कार्रवाई करे बर रुचि दिखावत हे। पूरा फर्जीवाड़ा लाखों रुपए के बताए जात हे। जेमा अनिता निषाद नाम के एक महिला व अरूण सिंह के नाम सामने आइस हे। जे ह नोएडा ले संचालित एनजीओ ग्रामीण विकास ट्रस्ट के तथाकथित संचालक हवय। एखर अलावा ग्रामीण मन ले पइसा वसूले के आरोप म कुरूद के लोकेश धीवर, धरमपुरा के मंशा धुरवा, तुलसी आरंग के लक्ष्मीनारायण, मालीडीह के थानेश्वरी निषाद, कोरासी आरंग के गणेशराम धीवर अउ अभनपुर खोंट के जितेंद्र साहू ल पकड़े गे रिहिस हे। ये ममला सामने आए के बाद चार महीना बीत चुके हे। सेकिन कोनो कार्यवाही नइ होवत हे।


text:
बेमेतरा। जिला म पानी के समस्या ले जूझत लोगन मन ल अब राहत मिले हे। जिला म सूखा ल देखत हुए प्रसासन ह 13 रेत खदान ल निरस्त कर दे रिहिस। जेकर फइसला कारगार साबित होत हे, अऊ सूखा के बाद घलो सिवनाथ नदिया म 94 किलोमीटर तक पानी भरे हे। जेकर ले जल आवर्धन योजना के तहत जिला के 152 गांव के प्यास बुझही।
अब ओमन अपन जिंदगी बढ़िया ढ़ंग ले गुजारत हे
कोंडागांव म एक महिला अऊ ओकर बेटा ल सरकारी योजना के अइसन लाभ मिलिस, कि अब ओमन अपन जिंदगी बढ़िया ढ़ंग ले गुजारत हे। असल म बड़ेकनेरा इलाका म भीख मांगके अपन जीवनयापन करइया सियान महिला के पीएम आवास योजना के तहत घर बनावाए गिस हे। जेमा अब सियान महिला ह अपन बेटा के संग रहत हे।
इमरजेंसी सेवा के कर्मचारी मन एक दरि फेर बेमियादी हड़ताल म चल दिन
कोरबा म 108,102 इमरजेंसी सेवा के कर्मचारी मन एक दरि फेर बेमियादी हड़ताल म चल दिन हे। आप मन ल बता दन कि संजीवनी अऊ महतारी एक्सप्रेस आपातकालीन एम्बुलेंस सेवा के स्टाफ लंबा बेरा ले विसंगती म सुधार करके न्यूनतम मजदूरी दे के मांग करे हे। फेर सासन, प्रसासन ह ओमन के मांग ल गंभीरता ले नइ ले गिस। जेकर खिलाफ कर्मचारी मन हरताल कर दिन। उहें जिला प्रसासन अऊ स्वास्थ्य बिभाग ह इमरजेंसी सेवा उपर हरताल के असर झन पड़य, एकर बर ड्राइवर अऊ ईएमटी स्टाफ के बेवस्था कर के एंबुलेंस के संचालन के बेवस्था करे के कोसिस करत हे।


text:
CG Maya Pira 36garhi Shayari New Collection 3
मैं तोला अब्बड़ मया,
करथव रे पगली।
फेर तै मोर ऊपर भरोसा तो कर,
अऊ नहीं त...झांक के देख ले।।
अपन हिरदे म,
तोरे नाम के गोदना गोदवाय हंव।।।
हमन छत्तीसगढ़ीया आन,
हमन प्यार नहीं, मया करथन।
कोई कुछू कहय...
फेर हमन अपन हिरदय के पीरा ला,
हस के बया करथन।।
हमर मया ह ऊड़ही अगाश म,
चिराई बनके।
सब के हिरदे म रहिबो,
तिलाई बनके।।
कोई मानय या झन मानय,
कोई देखय के झन,
फेर हमन अगाश म रहिबो दुनो झन...
तराई बनके।।।
संगवारी मन ला हमर यह लिखे गए पोस्ट ह कैसे लगीस कमेंट के माध्यम से जरूर बताहू औउ एला दूसर के संग शेयर करेला भुलाहु मत.
आप मन एला व्हाट्सएप औउ फेसबुक टि्वटर या टेलीग्राम जैसे सोशल मीडिया म शेयर कर सकत हव,
जेकर से यह छत्तीसगढ़ के कोना-कोना म पहुंच सके,अउ सब्बोजन एकर पढ़ के आनंद ले सके.


text:
नवनीत शुक्ला, मुंगेली । “किसान के जीवन अउ गरीब के लइका एखर दुःख ल कोई नई जानय”अपन अधिकार बर तक उनला सुने अउ सहे बर लागथे । सरकार ह लोगन ल सुविधा देहे बर माईक म चिल्ला चिल्ला के कइथे । अउ गरीब किसान मन ओला सच मान लेथे । अउ एक आस लगा के बड़े साहब मन तीर चल देथे । जाथे त पता चलथे की अपन हक बर त पईसा देहे बर लगही ।
ये देखे बर मिलिस किसान आंदोलन म। एक किसान दिल के दउरा पड़े के कारण अपन जान ले हाथ धो दिस । पथरिया म बदरा गांव म खातू, बिजहा, अउ सूखा राहत के मुआवजा राशि नई मिले के कारण किसान मन आंदोलन करत रहिन हे । जेमा जिला प्रशासन के अधिकारी मन उहाँ समझाय बर गे रहिस। इहा खातू अउ बिजहा के बात म किसान अउ अधिकारी म बातचीत होगे । जेखर कारण किसान अपन घर जात रहिस अउ रस्ता म ओखर दिल के दौरा पड़े ले मौत होगे । ये सब ले गुस्साए कांग्रेसी नेता मन जिला के मुखिया ले मिल के मरइया के परिवार ल तुरते सहायता रासि देहे के माँग करिस। अउ दोषी अधिकारी ल सजा देहे के बात रखिन ।
कलेक्टर ह बताइस के पथरिया के बदरा खार के किसान मन ह पहिली घलो जनदर्शन म शिकायत लेके आये रहिन अउ कल इमन हस्ताक्षर युक्त आवेदन म सूखा राहत,, बीमा राशि,,अउ अन्य समस्या ल लेके आवेदन करके तत्काल निराकरण के मांग कर संबंधित अधिकारी मेर आवेदन सउपे रहिस हे अउ मांग पूरा नहीं होयके स्थिति म उग्र आंदोलन के चेतावनी भी दे रहिन। उहें पटवारी के ऊपर म आरोप रहिस ग्रामीन मनके सर्च रिपोर्ट बनाये बर ग्रामीन मन से पैसा के मांग करत रहित ऐ मामला ल जांच करके ओखर ऊपर कार्यवाही के बात कहिस।
“ आज किसान मन के आवाज ल दबाय बर जेन प्रसासनिक दबाव डाले गे हे हमन ओखर विरोध करथन । अउ मरईया के परिवार ल आर्थिक सहायता देहे के मांग करथन । साथ म दोषी अधिकारी ल सजा दिए जाए….राजेन्द्र शुक्ला,,जिलाध्यक्ष कांग्रेस कमेटी बिलासपुर
नवनीत शुक्ला, मुंगेली । “किसान के जीवन अउ गरीब के लइका एखर दुःख ल कोई नई जानय”अपन अधिकार बर तक उनला सुने अउ सहे बर लागथे । सरकार ह लोगन ल सुविधा देहे बर माईक म चिल्ला चिल्ला के कइथे । अउ गरीब किसान मन ओला सच मान लेथे । अउ एक आस लगा के बड़े साहब मन तीर चल देथे । जाथे त पता चलथे की अपन हक बर त पईसा देहे बर लगही ।


text:
रायपुर । महंगाई, महिला मन उपर होवत अत्याचार, भ्रष्टाचार, किसान मन के अनदेखी, बदहाल स्वास्थ्य बेवस्था जइसे मुद्दा मन ल लेके सोमवार के युवा कांग्रेस ह मुख्यमंत्री आवास घेरे के कोसिस करिन। घेराव म कांग्रेस पीसीसी चीफ समेत बड़ नेता घलो सामिल रहिन हे। ये दउरान पुलिस के संग जमके झूमाझटकी होइस। पुलिस ह पीसीसी चीफ भूपेश बघेल समेत कई नेतामन ल गेरफ्तार कर लिस अउ कारय करता मन ल सीएम आवास के भीतर घुसे ले रोक दिस।
सीएम आवास के पास पहुंचत ही पुलिस बल ह कांग्रेसी मन ल रोक दिस। कुछु कारयकरता मन ह गेट फांदके आवास म घुसे के कोसिस करिन। ये दउरान पुलिस के संग जमके झूमाझटकी होइस हे। भीड़ ल बेकाबू होत देख पुलिस उग्र होगे । अउ पुलिस ह भूपेश बघेल, पार्टी के वरिष्ठ नेता सत्यनारायण शर्मा, छत्तीसगढ़ के प्रभारी सचिव डॉक्टर चंदन यादव, संचार विभाग के अध्यक्ष शैलेश नितिन त्रिवेदी अउ रायपुर महापौर प्रमोद दुबे समेत कई अन्य नेता मन ल गेरफ्तार कर लिस। हालांकि बाद म सबो लरिहा कर दे गिस।
नेता मन ह सभा ल करिन संबोधित
राजीव गांधी चउक म आयोजित सभा ल संबोधित करत हुए भूपेश बघेल कहिन के रमन सरकार ले जनता के विस्वास पूरी तरह ले उठ चुके हे आज छत्तीसगढ़ म 19 लाख पंजीकृत युवा रोजगार के तलास म भटकत हे। 27 हजार महिला मन लापता हे। लगातार कभु समरथन मूल्य के नाम म कभु फसल बीमा के नाम म किसान मन के संग छलावा होवत हे। स्वास्थ्य बिभाग के बदहाली के आलम सबो ल पता हे।
रायपुर । महंगाई, महिला मन उपर होवत अत्याचार, भ्रष्टाचार, किसान मन के अनदेखी, बदहाल स्वास्थ्य बेवस्था जइसे मुद्दा मन ल लेके सोमवार के युवा कांग्रेस ह मुख्यमंत्री आवास घेरे के कोसिस करिन। घेराव म कांग्रेस पीसीसी चीफ समेत बड़ नेता घलो सामिल रहिन हे। ये दउरान पुलिस के संग जमके झूमाझटकी होइस। पुलिस ह पीसीसी चीफ भूपेश बघेल समेत कई नेतामन ल गेरफ्तार कर लिस अउ कारय करता मन ल सीएम आवास के भीतर घुसे ले रोक दिस।


text:
रायपुर । मुख्यमंत्री डॉ. रमन सिंह के घोसना के अनुरूप राज्य म पंचायत अउ नगरीय निकाय संवर्ग के सिक्छक मन (शिक्षाकरमी मन ) के संविलियन के प्रक्रिया लगभग पूरा हो चुके हे। येखर सेती अब उमन ल जुलाई ले कोसालय ले वेतन मिले लगही। उंखर संविलियन बर विगत दू दिन तक प्रदेस भर म विकास खण्ड स्तर म शिविर के आयोजन करे गिस, जेमा ई-कोष के माध्यम ले वेतन भुगतान बर एक लाख 0592 शिक्षक मन के बैंक खाता नम्बर, कर्मचारी कोड नम्बर, मोबाइल फोन नम्बर अउ सेवा पुस्तिका ले संबंधित आवस्यक जानकारी दरज करे गिस।
स्कूल सिक्छा बेभाग के वरिष्ठ अधिकारी मन ह आज इहां बताइन के अब सिरफ दो हजार सिक्छक (शिक्षाकरमी) बर ये प्रक्रिया सेस रह गे हे, जे आघू के दू दिन मन म पूरा कर ले जाही। ये तरह ले सबो संविलियत हो चुके सिक्छाकरमी के वेतन जुलाई महीना ले कोषालय ले आहरित होय लगही अउ उमन वेतन भुगतान बैंक के माध्यम होही। उल्लेखनीय हे के मुख्यमंत्री डॉ. रमन सिंह ह पाछु महीना के 14 तारीख के संभागीय मुख्यालय अम्बिकापुर (सरगुजा) म प्रदेसव्यापी विकास यात्रा के प्रथम चरन के समापन समारोह म आयोजित बेसाल जनसभा म सिक्छाकरमी के संविलियन के घोसना करे रहिन हे। स्कूल सिक्छा बेभाग ह उँखर घोसना के तत्परता ले अमल सुरू कर दिस ।
रायपुर । मुख्यमंत्री डॉ. रमन सिंह के घोसना के अनुरूप राज्य म पंचायत अउ नगरीय निकाय संवर्ग के सिक्छक मन (शिक्षाकरमी मन ) के संविलियन के प्रक्रिया लगभग पूरा हो चुके हे। येखर सेती अब उमन ल जुलाई ले कोसालय ले वेतन मिले लगही। उंखर संविलियन बर विगत दू दिन तक प्रदेस भर म विकास खण्ड स्तर म शिविर के आयोजन करे गिस, जेमा ई-कोष के माध्यम ले वेतन भुगतान बर एक लाख 0592 शिक्षक मन के बैंक खाता नम्बर, कर्मचारी कोड नम्बर, मोबाइल फोन नम्बर अउ सेवा पुस्तिका ले संबंधित आवस्यक जानकारी दरज करे गिस।


text:
कौआ परसाद ल कोन नइ जानय. ओखर बड़े नाम हे. बड़े बुता हे. ओला अपन नाम उपर बड़ गरब हे. काबर नइ होही? एक दिन लालबुझक्कड़ संग भेंट होगे. लालबुझक्कड़ ओखर खूब बड़ई करिस. अपन बड़इ कोन ल नइ सुहाय. सो कौआ परसाद घलो खुश होईस. लालबुझक्कड़ किहिस- ‘का बात हे कका लोग बाग़ तोर नाम के बड़ महिमा गाथे. कौआ परसाद किहिस- ‘मोर नाम सरिख कोनो मनुख के नाम मिलना असंभव हे. होय का रिहिस बेटा- ‘जब हमर घर के खपरइल के छत उपर कागराज मन के पंचइती होवत रिहिस तब कोनो कोनो कागराज मन चिरक दिन (बिट कर दिन) ओतके बेरा म मोर जनम होइस. पंचइती म चर्चा–परिचरचा के बखत विरोधी कागराज मन कांव–कांव करत नारेबाजी करिन. उन कोनो विपक्षी नेता कस लगिन.
जइसे उन खिसियाके वाक्-आउट कर दिन हवें. ओखर संगे–संग डेढ़ दरजन कौआ मन घलो गुस्सा के मारे अपन नेता संग पंचइती के बहिष्कार कर दिन. कतको कौआ चिरकत-चुरकात काँव–कांव करत उड़ागें. ’लालबुझक्कड़ फेर पूछिस- ‘तहां ले का होइस?’ कौआ परसाद किहिस- ‘ए डहर ददा बखरी ले आवत राहय. ओ डहर मोर जनम के किलकारी ददा सुनिस. झट ओखर मुड़ उपर कौआ के बिट गिरगे. ददा सोचिस कागराज मन के किरपा होईस. सो मोर नाम कौआप्रसाद रख दिस. ददा भगवान भगत आदमी रिहिस ओला कौआ म भगवान दिखिस. मने मन कौआ भगवान ल झट परनाम करिस. मानस के लाइन बुदबुदाइस ‘ईश्वर अंश जीव अविनाशी. अउ मोर ददा खुशी के मारे नाच परिस.’
धीरे-धीरे कौआ परसाद बड़े होइस त ओखर गोठ के गठरी भारी हॉत गिस. ओहा आघू किहिस- ‘लोगन मोर लोहा मानथें. लालबुझक्कड़ ओखर गोठ ल सुनके किहिस जय कौआ-तंत्र. अउ चलते बनिस. लालबुझक्कड़ मने–मन कौआ परसाद के तारीफ़ करिस. लालबुझक्कड़ ह कौआ परसाद ले बड प्रभावित होगे. ईश्वर के किरपा देखो कौआ परसाद के बानी ह मीठ होगे. अपन मीठ बानी के परताप ले कौआ परसाद ल अपन उपर बड़ गुमान होइस. कौआ परसाद के चाल-ढाल बदलत गिस. ओहा समे के नाड़ी टमड़े बर जान डरिस. देखते देखत म कौआ परसाद राजनीति के खेलाडी होगे. ओमा बड़े–बड़े राजनीतिक गुन आगे. चलाकी, चतुरई, भ्रष्टाचारी, मक्कारी, सुवारथ, धोखाबाजी ये सबो आधुनिक नेता मन के गुन ओखर खोपड़ी म आ बसिस.
छत्तीसगढ़ी विशेष: जिहां के जुन्ना रंग-परंपरा के होथे दुनिया म बढ़ई, अइसन छत्तीसगढ़ के जानव मेला-मड़ई
एक दिन लालबुझक्कड़ के भेंट कौआ परसाद से ओखरे हवेली तीर होगे. कौआ परसाद ह लालबुझक्कड़ ल आदर दे के ओला अपन घर देखइस. फेर किहिस ‘मोर बंगला तोला कइसे लागिस? लालबुझक्कड़ बड़ अद्प के संग किहिस ‘जोरदार हे.’ कौआ परसाद चाहा, पानी के इन्तिजाम के बाद किहिस ‘मेहा कोनो सरकारी नौकरी करतेंव त अपन घर के फूटे खपरा ल बदलवा नइ सकतेंव. नान कुन कुरिया म सरत रहितेंव. जिए बर एकक दिन भारी परतिस. घर म कांव कांव,हाँव हाँव हाँव म जिन्दगी पहा जतिस. ये बंगला नेतागिरी के पुन्न, प्रताप अउ चमक-दमक आय. ’लालबुझक्कड़ किहिस – ‘कका अब त आप चुनाव लड़ सकत हो चारों खुंट आपके नाम के जोर –शोर हे. एमपी/एमएलए के टिकिट घलो मिल जही.
’कौआ परसाद जोर से खलखला के हाँसीस फेर किहिस- ‘मोर अलावा कोनो ल गिधवा-पार्टी टिकिट नइ दे सके. मोर करे धरे अउ जुगाड़ ले गिधवा-पार्टी आज सत्ता म हे. ’अब ओखर अवाज ह सुनइस हि . . हि. . हि. . . . अतके म ओखर नौकर ह कलजुगी अमरित (दारू) लईस. सुंदर बिदेसी गिलास म बिदेशी कलजुगी-अमरित शोभायमान होवत रिहिस. कौआ परसाद अपन नरी म पूरा बोतल ढरका दिस. लालबुझक्कड़ सात्विक मनुख देखते रहिगे. कौआ परसाद किहिस- ‘तेहाँ नइ पचा नइ पाते बेटा बिदेशी शराब आय न. एखर बोतल ल देखे म घलो सुख मिलथे. एला पिए ले गियान के दुआर खुलथे. लालबुझक्कड़ देखत-सुनत बस हाँ, हूँ करिस. सोचिस पहिली के कौआ परसाद दूसर रिहिस अब के अउ के कौआ परसाद दूसर हे. सोम रस बिन राज सुख कहाँ ? अउ लालबुझक्कड़ बहाना बना के चलते बनिस. मने मन सोचिस दौलत दुसर रद्दा ले आथे त अपन बर जाय के रद्दा पहिली ले बना डरथे.
लालबुझक्कड़ संग कौआ परसाद के समे-समे म भेंट होते राहय. उही आधार म ओखर आघू के किस्सा ओहा अपन मितान शेखचिल्ली ल बतइस लालबुझक्कड़ किहिस- “जब कौआ परसाद अपन राजनीतिक कैरियर के टाप म पहुँचत रिहिस तभे ओखर एक आँखी के हरकत तेज होगे. दुसर आँखी पहिली ले पथरा के स्थिर होगे रिहिस. कौआ परसाद ल कुदरत के चमत्कार उपर पूरा भरोसा रिहिस. अपन कूट चाल-चलन म ओखर व्यक्तित्व पाकगे. ओला चोंच लड़ाना,चोच भिड़ाना,टांग अड़ाना,टांग तिरना,टांग टोरना,टंगडी मारना ,देहें डारना ,दूसर के हक़ नगा लेना,छिना–झपटी करना आदि गुन बचपन ले मिलत गिस. शेखचिल्ली किहिस-‘मक्खन पालिस मारे म कौआ परसाद महागुरू होगे. अपन कूटनीति म ओहा प्रदेश म अव्वल होगे. बाल के खाल निकाले के कला म ओला महारथ हासिल होगे. पढ़े रिहिस बस चार आखर.
छत्तीसगढ़ी में पढ़िए- अड़बड़ सुग्घर लागथे छत्तीसगढ़ी भाखा के मुहावरा, कहावत अऊ लोकोक्ति
मारिस छक्का, देखइया होगे हक्का –बक्का
लालबुझक्कड़ किहिस- ’राजनीति समे के खेल होथे. ठीक समे म चाल चले त जीत निश्चित हे. किरकेट के खेल म बालर गुगली बाल म घलो सीधा छक्का ठोंक देथें. राजनीति के किरकेट म घलो समे के चिन्हारी करके स्टोक मारे बर लागथे. लालबुझक्कड़ किहिस-‘ शेखचिल्ली भइया ,कौआ परसाद के जब जनम होइस तब ओखर मुहूँ म न तो चांदी के चम्मच रिहिस न सोना के. कतको झन राजनीति म कुरसी धरे-धरे अपन दाई के पेट ले पैदा होथें. उनकर मुहूँ म तब सोंन के नहिं त चांदी के चम्मच जरूर होथे. उन पैदा हो के देश के उपर उपकार करथें. कौआ परसाद के भाग बुलंद रिहिस.’
हरे रंग का यह सांप है बेशकीमती! कोरबा में मिला दुर्लभ प्रजाति का ग्रीन कीलबैक स्नेक, देखें तस्वीरें
नाबालिग लड़की से I Love U बुलवाने की जिद में मोबाइल टावर पर चढ़ा सिरफिरा आशिक, गिरफ्तार
सवाल 'भूख' का है! कहानी 'देह की मंडी' में खुद को बेचते ट्रांस जेंडर्स की
छत्तीसगढ़ और झारखंड पुलिस की संयुक्त टीम को मिली बड़ी सफलता, 12 टिफिन आईडी बम बरामद
कल एमपी में प्रवेश कर रही है राहुल गांधी की भारत जोड़ो यात्रा, प्रियंका भी 4 दिन रहेंगी साथ
नक्सलियों से सीधी लड़ाई के लिए तैयार हैं ट्रांस जेंडर, बोले- लोगों ने सिर्फ हमारा नाच-गाना देखा है, लेकिन अब...
ये इंसान समझे जाने की 'जंग' है, पढ़ें- आम नजरिये को चुनौती देकर समाज में कैसे मिसाल बने ट्रांस जेंडर?
छत्तीसगढ़ के वैज्ञानिकों की बड़ी कामयाबी, श्रीराम के ननिहाल में मिली ‘संजीवनी बूटी’
कोरबा: सोवियत रूस के सहयोग से बने पॉवर प्लांट में घुसे 50 से अधिक नकाबपोश चोर, लाखों की चोरी
Bharat Jodo Yatra : ओंकारेश्वर में दिखी राहुल-प्रियंका की शिव भक्ति, नर्मदा को चढ़ाई चुनरी, PHOTOS
छत्तीसगढ़: सुरक्षा बलों ने मार गिराए 3 नक्सली, पामेरा के जंगल में हुई मुठभेड़, तलाशी अभियान जारी
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Chhattisgarh New, Political satire, छत्तीसगढ़
PHOTOS: जाह्नवी कपूर ऑरेंज कलर के ऑफ शोल्डर चोली-लहंगे में लग रही हैं बला की खूबसूरत, मेकअप की भी हो रही तारीफ
काजोल फिल्म प्रमोट करती दिखीं, तो कहीं जाह्नवी कपूर वर्कआउट के बाद आईं नजर- देखें PHOTOS
20 साल की इस एक्ट्रेस की अदाओं ने बनाए लाखों दीवाने, मुस्कान पर जान देते हैं फैन्स, देखें मासूमियत लाजवाब


text:
नवनीत शुक्ला/मुंगेली । नवागढ़ रोड़ स्टेडियम म बने ओपन जिम परिसर म सुरुआती बरसात म ही छोटे तरिया के रूप लेवत हे । लाखों रुपिया खरचा कर के बने ये स्टेडियम ह अपन निर्धारित मानक स्तर म नइ बन पाइस । बरसात के सुरुआती बेरा म जब ये हाल हे त भरे बरसात म ये ह पूरा तरिया के रूप ले लिही । ओ समय इहा लइका मन बर खेले के कोन जगा रहही, ये ह सोचे के बात हे । गुरूवार के शाम कन होइस बरसात ह ये बात ल साबित करत हे कि ये स्टेडियम ह कतका मानक स्तर ल पूरा कर थे। हमर स्थानीय विधायक अउ प्रदेश सरकार म मंत्री महोदय ले ये गोहर हे कि ये मामला म दखल दे अउ जेन उचित व्यवस्था हवय ओला मुहिया करावय । जेमा लइका अउ स्टेडियम म खेले बर आवइया खेलाड़ी ह अपन हाथ पांव ल सुरक्षित रख सकय । अउ अपन खेल ल आगू बढ़ा सकय ।
ओपन जिम परिसर ह बनिस छोटे तरिया
नवनीत शुक्ला/मुंगेली । नवागढ़ रोड़ स्टेडियम म बने ओपन जिम परिसर म सुरुआती बरसात म ही छोटे तरिया के रूप लेवत हे । लाखों रुपिया खरचा कर के बने ये स्टेडियम ह अपन निर्धारित मानक स्तर म नइ बन पाइस । बरसात के सुरुआती बेरा म जब ये हाल हे त भरे बरसात म ये […]
Related Posts
Nothing found!
It looks like nothing was found here!


text:
बेमेतरा। जिला के मोहतरा गांव म सांप के आतंक देखे बर मिलिस। सांप ह एक परिवार के तीन लोगन मन ल डस दिस। जेमा दू लइका के मउत हो गिस। अऊ पिता ल घायल हालत म अस्पताल म भर्ती कराए गिस। हादसा के बाद परिजन मन एम्बुलेंस ल फोन करिन। फेर मरीज के बिगड़त हालत ल देखके गाव के लोगन मन एम्बुलेंस के अगोरा नइ करके बाइक ले ही पीड़ित ल अस्पताल लेगिन। ग्रामीन मन एम्बुलेंस उपर लेटलतीफा के आरोप लगाइन।
सांप ह एक परिवार के तीन लोगन मन ल डसिस
बेमेतरा। जिला के मोहतरा गांव म सांप के आतंक देखे बर मिलिस। सांप ह एक परिवार के तीन लोगन मन ल डस दिस। जेमा दू लइका के मउत हो गिस। अऊ पिता ल घायल हालत म अस्पताल म भर्ती कराए गिस। हादसा के बाद परिजन मन एम्बुलेंस ल फोन करिन। फेर मरीज के बिगड़त हालत […]
Related Posts
Nothing found!
It looks like nothing was found here!